text:
Konsuelo pa hopi hende hòmber …. i hende muhé!
Produkto pa oumentá potensia ta hopi popular, spesial serka hòmber. Tur hòmber ta deseá di tin ainda mesun potensia seksual ku tempu nan tabatin diesocho aña. Pa stimulá forsa maskulino i fertilidat tin diferente produkto riba merkado, ku ta varia di insekto te testíkulo di oso. Tin hòmber no por hasi akto di amor sin afrodisiako, miéntras otro ta pretendé ku tur e asuntu akí ta fantasia. Fantasia loko i konsoladó.
Un kaminda den e artíkulo akí realidat lo pasa pa mito i despues pa ilushon i fantasia. Sinembargo no por stipulá e transishon eksaktamente. Probablemente bo por pon’é pa bo mes.
E palabra afrodisiako ta derivá di Afrodite, diosa di fertilidat, amor sensual i bunitesa. E yerba rosamarein, ku ta konosí tambe komo afrodisiako, tabata símbolo di Afrodite. Afrodisiako ta produkto ku ta stimulá líbido. Por haña afrodisiako na tur manera, midí i tambe den animal. Hopi biaha ta uza forma di opheto òf forsa di animal pa afirmá kreensia den afrodisiako. Mayoria biaha e ta mará na un mito, pasobra sientífikamente no tin muchu pa proba. Di otro banda no ta tur kos ku ta probá sientífikamente, ta bèrdat.
Tin hopi
Anchóvis, uster, kaviar, marisku, karkó, palu dushi, klabu, kurkuma, ehèmber, safran, kané, peper, kùri, chukulati, pia di sapu, abestrus, yuana, kachu di rinósero, spèrma di biná, palomba, fazant, parasòl di zumbi, tomati, espárago, nechi, fresa, diferente otro parasòl di zumbi, sèlder, radeis, un tipo di batata, un tipo di mata di tera muhá, etc., ta supuestamente produkto ku por oumentá potensia maskulino. Kònkòmber salada tambe ta un, pasobra forma di e bèrdura akí ya kaba ta pone bo pensa, na mod’i papia, riba un forma ‘fuerte’ di eksitashon. Sierto perfume, spesialmente ku base di holó di kurpa humano, por sirbi tambe komo afrodisiako.
Shampaña, likor (Pernod, Ricard, Pastis, etc.) i diferente otro bebida alkohóliko tambe a i ta konsiderá te ainda stimulante. Na Fransia tabatin ántes hasta un tipo di biña ku kolebra den dje, Aqua vipere, ku tabata bende komo afrodisiako. I na Luxemburg ta duna ‘Maitrank’ (biña blanku ku flor di Asperula odorata) un forsa masha partikular.
Sinembargo alkohòl no ta afrodisiako, pasobra ora bebe alkohòl ‘prestashon’ ta baha, ounke tur kos ta laga lòs despues di a beb’é.
Yohimbe
Tin hopi di konta di yohimbe i e produkto akí ta esun di mas konfiabel di tur e afrodisiakonan ya menshoná. Yohimbe ta un produkto trahá di e parti pafó di tronkon di un palu afrikano, Corynanthe yohimbe. Un di e partinan integral di yohimbe, esta yohimbine, tabata e úniko remedi ku FDA (Food and Drug Administration) na Merka a aprobá pa tratamentu di impotensia, promé ku Viagra a konkistá merkado. Segun investigashon, e aktividat seksual mas haltu ku promedio, ku hòmber di Tanzania tin, ta debí ku nan ta kou e parti paden di tronkon di e palu indígena akí. Yohimbine puru no ta kousa solamente ku e órgano seksual maskulino ta bira mas steif, sino tambe e tin efekto sikológiko.
Esta: e usadó por eksitá seksualmente mas fásil i ta haña mas deseo seksual. Ademas e funshon di yohimbe no ta limitá pa hòmber ku problema di erekshon so. Kontrali, e ta fortifiká forsa di seksualidat serka hòmber sin problema di erekshon tambe. Yohimbe ta pèrkurá pa un efekto hopi erótiko, stimulante i ku ta lanta plaser. Yohimbe tin influensia positivo riba líbido, erekshon, potensia i intensidat di orgasmo. Yohimbe ta stimulá tambe formashon di múskulo. P’esei hopi hisadó di peso ta uza yohimbe.
Ginseng Koreano
Ta uza rais di e yerba akí i esaki lo ta duna vitalidat i krea deseo pa intimidat seksual. Den siensia di yerba chines, ginseng ta un produkto ku ta lanta energia di nir. Pa motibu ku energia di nir ta pèrkurá entre otro pa potensia, tin un pensamentu ku ginseng ta bon pa tur hende.
Eleutherococcus
Rais di Eleutherococcus senticosus, tambe konosí komo ginseng rusiano, ta un yerba seksualmente stimulante.
Ginkgo biloba
E yerba akí ta stimulá aktividat seksual i sirkulashon di sanger den e benanan chikitu di e órgano seksual maskulino. Esaki ta kousa un erekshon mas fuerte. Aparentemente vitamina E-natural tambe ta pèrkurá pa bon sirkulashon di sanger den pénis.
Menta
Spesialmente na pais árabe, ta konsiderá menta mensahe di amor i amistat. ‘Bouquet de mento, l’amour vous tento’, ta un dicho di teritorio di Laman Mediteranio.
Ta asosiá forma di bèrdura hopi biaha ku forsa di pénis. P’esei ya pa siglonan largu ta honra espárago, sèldu i alkachofa. Ademas ta rekomendá nan komo stimulante den kushina franses. Ta konsiderá palomba i fazant probablemente afrodisiako, pasobra nan ta semper ‘enamorá’.
Manteka, bonchi, safran i produkto pikante, manera konofló, peper, ehèmber, nétumuskat, etc., huntu ku testíkulo di chubatu òf toro (òf segregashon di glándula di olifante den temporada di par), tabata entre otro ingrediente di bebida di amor na India di ántes.
Marco Polo tambe a deskribí e forsanan milagroso di speserei eksótiko, manera peper pretu, mata di peper, nétumuskat i klabu.
Colon, animá pa e lektura di Marco Polo, no a bai solamente en buska di oro, sino tambe di e klabu, ku tantu Marco Polo tabata gaba i alabá, pasobra e por a hasi milager komo afrodisiako. Resultado di su biahenan tabata un sesenta mata, ku el a kere ku tabata afrodisiako. Asina e konkistadó spañó a introdusí tomati komo apel di amor (pommo d’amore) pa alargá e akto di amor.
Hasta batata tabatin ántes un imago erótiko, pero segun tur dos e bèrduranan akí a haña lugá den kushina, nan reputashon di oumentá potensia tambe a bai pèrdí.
Mas lista
Tin hopi mata, flor i animal ku ta riba lista di afrodisiako, debí na sierto partikularidat, manera forma, nòmber òf forsa. Aki ta sigui algun ku nan partikularidat:
- Uster parse e órgano seksual femenino.
- Mòsel lo mester gradisí su reputashon di stimulá plaser, pasobra e parse e órgano seksual maskulino.
- Ta asosiá orkidia ku bida di amor fuerte, pasobra e flornan parse, ku un tiki fantasia, e órgano maskulino den erekshon. Miéntras e raisnan lo tin forma di testíkulo chikitu. P’esei mes nan yama asina, esta orchis, ku ta nifiká testíkulo.
- Un derivado di orkidia den kushina, ku ta hole i smak dushi, ta vania. Esaki ta e fruta bèrdè i fermentá di orkidia trópiko. Su nòmber ta bin di spañó, vanilla, ku ta un forma chikitu di vagina.
- Ta konsiderá espárago afrodisiako, debí na su forma ku parse un pénis. Ademas Aller aux asperges ta nifiká na franses prostituí.
- Sèlder tambe a haña nòmber di afrodisiako, debí na su forma ku parse e órgano seksual maskulino. Na Roma sèlder tabata símbolo di algun kas di plaser.
- Yuana tin dos pénis. P’esei te ainda hòmber di nos kultura gust’é masha hopi mes.
- Ta konsiderá rinósero afrodisiako, pasobra e animal akí por tin relashon seksual durante oranan largu. P’esei te ainda e kachu ta hopi gustá, pasobra e ta kontené karakterístika ku ta oumentá potensia. Awendia rinósero ta animal protehá, sino kasi sigur nan lo a eksterminá tur.
- Muskita Spañó ta bon mirá un insekto, cantharides, fini machiká, ku ta duna kimamentu di e kanalnan di urina, pasobra e ta kousa infekshon. Na aña1954 un empleado ingles a spera di por a sedusí dos kolega femenino, dunando nan eiskrim, ku tabata ‘riku’ na Muskita Spañó. E dos damanan no tabatin muchu gana den sèks. Nan a muri. A akusá e hòmber di asesinato i el a haña sinku aña di kastigu di prizòn.
Anafrodisiako
Anafrodisiako ta mata ku tin efekto kontrali. Pòstelein ta laga hustamente soño i pensamentu sensual disparsé. Konofló tambe tin efekto kontrali, debí na su holó. Pues no uz’é nunka ora bo ta den paranda amoroso. Manera ya menshoná, alkohòl ta anafrodisiako, pasobra e ta baha e ‘akshon’. E anafrodisiako di mas grandi ta karni di porko òf produkto trahá di òf ku porko, pasobra karni di porko ta baha energia di nir. Energia di nir ta pèrkurá pa entre otro potensia. Energia di nir ta pèrkurá tambe pa kargamentu di fruta den barika di mama (èmbrio).
2,724 Bia mirá, 2 Bia mirá awe


c: text/html

text:
Prome Minister Evelyn Wever-Croes: Pa prome biaha desde 2008, nos presupuesto lo tin un surplus: SURPLUS DEN NOS PRESUEPUESTONAN PA FUTURO MESTER KEDA STRUCTURA
Prome Minister Evelyn Wever-Croes:
Pa prome biaha desde 2008, nos presupuesto lo tin un surplus:
SURPLUS DEN NOS PRESUEPUESTONAN PA FUTURO MESTER KEDA STRUCTURA
ORANJESTAD — Pa prome biaha desde 2008, Aruba lo tin surplus den su Presupuesto. Gabinete Wever-Croes a marca e prome Surplus den nos presupuesto despues di 12 aña. Presupuesto 2020 tin un surplus di 0.5%. Na aña 2008, 2003 y 1993 tawatin surplus. Cu esaki, ta di 4 biaha cu nos presupuesto tin un surplus desde cu nos ta pais pero e diferencia ta cu esaki ta basa riba un strategia y maneho financiero structural. Esaki, Prome Minister a enfatisa, ta suppose di keda asina tambe. Surplus den nos presuepuestonan pa futuro mester keda structura. Esaki lo pasa contal cu tin un gobierno responsabel. Gabinete Wever-Croes a tuma desicionnan pa pone e pais den e rumbo financieramente stabiel pa e keda asina tambe pa nos futuro generacionnan.
“No tawata facil, pero danki na e vision, dedicacion y e compromiso di Gobierno di Aruba y e sacrificio di pueblo, awe nos por cuminsa paga nos debe bek y baha e debe mas ainda den 2020. Pa aña 2021 nos ta cuminsa sinti mas alivio y mira e inversionnan cu pa hopi aña no a wordo haci den nos comunidad. Pa aña 2019 tambe, Gobierno ta cerando cu cifranan hopi positivo”, Prome Minister Evelyn Wever-Croes a duna di conoce.
Prome Minister ta gradici tur colega Minister cu a haci sacrificio tambe y contribui na un Presupuesto 2020 balansa. Epecialmente, Prome Minister a gradici Minister di Finansa Xiomara Ruiz-Maduro y su ekipo di finansas y Ministerio di Finansas cu a traha cu empeño y dedicacion pa logra esaki.
Principalmente, Prome Minister ta gradici comunidad en general, nos pueblo cu a kere den vision di Gabinete Wever-Croes y a kere den e cambio cu e Gobierno aki lo trece na bienestar di su pueblo pa cambia e rumbo financiero desastroso y negativo cu nos pais tawata bayendo aden, pa e rumbo positivo di bienestar y progreso.
“Danki pa boso sosten y sacrificio. E no ta facil pero nos a logra e prome paso: un presupuesto sin deficit. Hunto nos a logra y ta logrando pa asina nos por laga un miho pais, un miho Aruba pa nos futuro generacionnan. Nos ta paga e debe cu nos generacion a ocaciona y nos lo pasa un miho futuro na e generacionnan nos dilanti”, Prome Minister Evelyn Wever-Croes a expresa.

robotstxt: allowed

filter: keep


text:
ORANJESTAD, Aruba: Minister di Salud Publico, Cuido di Nos Grandinan y Deporte, Dr. Carlos “Alex” Schwengle a topa cu Davyck Franken, kende a haya e oportunidad di bay un seminario di Scouting na Azerbaijan.
Davyck Franken ta un hoben den Scouting y el a haci un biahe bastante largo di Hulanda te cu Azerbaijan, unda cu el a asisti un World Scout Youth Forum Azerbaijan 2017. E seminario aki ta na nivel di hobennan y pa cu esaki Minister Schwengle ta haya uno hopi bon.
Hopi biaha den deporte, gobierno, etc. por mira cu hendenan grandi ta esnan cu ta tuma decision pa hobennan. Pero den caso di e mundo di scouting a aserca hobennan y pidi nan pa bay vocifera kico ta nan vision, nan necesidadnan.
Minister Schwengle tabata sumamente orguyoso cu Aruba tambe a haya e espacio pa por a vocifera su punto di bista. A felicita Davyck Franken, su famia y tur esunnan cu a sostene den e logro aki. Minister Schwengle ta spera cu e hoben por ta un ehempel pa duna un aportacion den e mundo di scouting di Aruba, pa cu esaki crece un tiki mas.
Y diamars mainta Aruba su himno Aruba Dushi Tera a resona durante di e foro mundial na momento cu Scouting Aruba a ricibi for di World Scouting un reconocimento oficial como pais ehemplar den scouting.
Aparte di deporte y educacion, scouting ta duna un persona hopi disciplina. Tambe scouting ta duna bo e formacion y ta guia bo pa ta un miho ciudadano den futuro. Ta spera cu esaki ta un empuhe pe mundo di scouting Aruba por sigui crece.


text:
Un aña eskolar nobo ta bai ranka sali i komo mayor, edukadó òf studiante bo mester ta bon informá di tur loke ta trata preisnan di artíkulonan pa skol. Pa e motibu aki, Fundashon pa Konsumidó konhuntamente ku Ministerio di Desaroyo Ekonómiko (MEO), a anotá preis di un kantidat di 63 material di skol na un total di 20 establesimentu rònt Kòrsou.
E meta primordial di e anotashon di preis aki ta pa fasilitá kompra i asina duna un bista di unda ta kumbiní pa kumpra materialnan pa skol. Mester enfatisá ku preisnan di artíkulonan pa skol no ta kai bou di un preis máksimo stipulá pa gobièrnu di Kòrsou. Esaki ta nifiká ku kada negoshante ta liber pa pone su mes preis. Den e anotashon di preis aki no a hasi komparashon di e kalidat di artíkulonan.
E establesimentunan ku a forma parti di e anotashon di preis aki ta: Office Stop, La Curaçao Zeelandia, Curaçao Office Supply, Mensing Caminada, Multi Centrum 2000, Señor Barata, Super Barata, Bruna, Office System, Casa Cesar, Building Depot, Home Plus st. Maria i Zeelandia, Samsom Chobolobo, Jan Noorduynweg i Colon, Samsom Digital Plus, Martis Agencies, Alankar i Good Friends.
Mihó surtí
For di nos anotashon di preis, Samsom Digital Plus a resultá e establesimentunan mihó surtí ku 60 artíkulo di e 63 artíkulonan ku a keda pre selektá. Na di dos lugá ku un kantidat di 52 artíkulo a resultá Samsom Chobolobo i na di tres lugá Casa Cesar ku un kantidat di 50 artíkulo.
Preisnan variá
Fundashon pa Konsumidó a tuma nota di un kantidat di markanan di artíkulonan pa skol disponibel na e diferente establesimentunan. Tur e variashon di markanan aki ta brinda e posibilidat pa konsumidónan por hasi nan eskoho konsientemente. Por ehèmpel e agènda ku plachi di mas barata ta optenibel na La Curacao na balor di fl. 7.50. Un agènda sin plachi na un preis mas kumbiniente ta kosta fl. 7.20 i ta optenibel na Bruna. Pa loke ta trata dikshonario marka Prisma, esun di mas barata ta kosta fl. 14.95 na Home Plus Sta. Maria i Zeelandia. Komo ultimo ehempel ta ‘calculator’. Pa loke ta trata Casio scientific calculator fx 82E5 plus, esaki ta optenibel na un preis mas barata na Señor Barata pa fl. 27.99
Fundashon pa Konsumidó ta brinda mayornan i tur sobra konsumidónan un lista ku tur e establesimentunan, e artíkulonan disponibel i nan preis. Por risibí e lista di anotashon di preis aki, dor di manda nos un e-mail na info@fundashonpakonsumido.org.
Pa finalisá, Fundashon pa Konsumidó ke probechá di e oportunidat pa deseá nos muchanan un aña eskolar sumamente eksitoso. Un aña den kua disiplina i trabou duru mester ta e base fundamental pa alkansá e meta deseá .


text:
Kralendijk – Tabata i por lo pronto ta keda prohibí pa trese karni i produkto di karni manera wòrst, chorizo i salami for di Repúblika Dominikana i su pais bisiña Haiti pa Boneiru. A deskubrí e pèst di porko afrikano ku ta sumamente kontagioso na Repúblika Dominikana. Pa e motibu akí for di 2021 un prohibishon di importashon ta vigente pa tur produkto for di Repúblika Dominikana i Haiti pa protehá e porkonan na Boneiru.
Departamento Veterinario di Boneiru i duana ku severamente ta supervisá e prohibishon, ku regularidat ta konfiská produkto di karni for di Repúblika Dominikana. Den luna di desèmber 2021 nan a tuma muestra di algun wòrst konfiská i a manda nan Hulanda pa kontròl. Den un di e muestranan nan a haña pèst di porko afrikano. Esaki ta nifiká ku entrada di pèst di porko afrikano ketu bai ta un menasa real pa Boneiru. Pa e motibu akí importashon di karni i produkto di karni for di Repúblika Dominikana i Haiti por lo pronto no ta posibel.
Pèst di porko afrikano ta sumamente kontagioso i dañino pa porko. Kontagio por tuma lugá pa medio di kontakto direkto entre porko òf pa medio di kome karni òf produkto di karni kontagiá, pero tambe via opheto kontaminá manera sapatu, paña di bisti, vehíkulo i kuchú òf kuminda di bestia kontaminá. Pèst di porko afrikano no ta kontagioso pa hende i no tin konsekuensia pa siguridat di alimento.
Outoridatnan lokal na Boneiru ta sigui monitoriá e situashon i nan ta tuma e pasonan nesesario pa protehá e porkonan riba nos isla.


text:
E legendario actor y diplomatico, Sidney L. Poitier, a fayece na e edad di 94 aña. E ta laga atras su casa, e actriz Joanna Shimkus, y su seis yiu muhenan. E morto di Poitier a ser confirma pa e minister di Relacionnan Exterior, Fred Mitchell. Poitier a nace dos luna prome cu tempo na Miami, Florida dia 20 di februari 1927, mientras su mayornan, agricultornan bahameño tabata na e pais pa bende tomati.
Sidney Poitier tabata un actor, director di cine, activista y embahador, cu na 1964 a converti den e prome actor color scur pa gana un Oscar como Miho Actor. E tabatin dos nominacion pa Oscar, dies nominacion pa Golden Globes, dos nominacion Primetime Emmy Awards, seis nominacion pa BAFTA, ocho nominacion pa Laurel y un nominacion pa Screen Actors Guild Awards. Sidney Poitier a sirbi for di 1997 pa 2007 como Embahador di Bahamas na Hapon.
E actor Jeffrey Wright a lidera e tributonan, cu su tweet: ‘Sidney Poitier. Ki actor tan emblematico. Unico den su clase. Ki homber mas bunita, amable, cariñoso y genuinamente real. RIP, Sir. Cu amor.’


text:
Den nomber di su Esposa Sra. Filomena Quandus-Tromp, yiu nan y nieto yerno, nuera y demas famia di nos defunto stima Sr. Jacinto Francisco Quandus kier a gradici tur esnan di un manera of otro a Brinda sosten, consuelo y fortaleza durante e enfermedat, fayecimento
y su entiero:
Sr. Jacinto F. Quandus
Cariñosamente jama: Frans
*04 December 1948 – †30 October 2022
Alabes nos kier a manda palabranan di gradicimiento na personal di hospital Dr. Horacio Oduber.Tambe un palabra di Gradicimento na Tica Giel, Pianista tur amistad, bisinja y conocirnan. Tambe famia nan na Aruba y den exterior.
Gradicimento tambe ta bai na tur esnan cu a manda flor, krans, yamadanan, mensahenan via Whatsapp, Facebook, esnan cu a haci donation na Wilhelmina Kanker Fondsy e gesto nan bunita cu nos por a ricibi.
Danki especial na Aurora Funeral Home pa nan tremendo servicio.
Alavez nos kier haci invitacion pa companja nos pa 3 Santo Sacrificio di misa di descanso y alma di nos defunto stima. Cual lo tuma lugar na Misa Santa Anna na Noord.
Fecha nan lo ta:
Diamars: 08 November pa 5:30 pm (Kapel di Alto Vista)
Diaranson: 09 November pa 6:30 pm
Diabierna: 11 November pa 6:30 pm
Boso presencia lo ta altamente aprecia.
Cu nos defunto stima sosega na Paz den braza di su Creador.


text:
Ariba diasabra 29 di Mei Cas di Cultura ta presenta un proyecto di duna bek danki na Aruba Doet. “Experience Cas di Cultura” lo encera un recorido di e exposicion actual na Cas di Cultura cu varios artista local y un tremendo pelicula pa mucha.
Cas di Cultura ta contento pa por duna bek door di invita tur mucha di entre e edad 7 pa 12 aña pa forma parti di e mainta aki hunto cu un (1) mayor. Nos lo percura pa un snack y cos di bebe. E mainta aki lo mustra un pelicula di animacion traha estilo “stop motion” cu popchinan, cu a wordo nomina pa varios premio internacional.
E tema di pelicula ta e amistad entre animal y humano, desigualdad y con justicia ta prevalece. Por yama 582-1010 pa informa tocante ticket gratis y e titulo di e pelicula. Espacio ta limita dus yama pa bo ticket y buskele diahuebs of diabierna entre 8:30am pa 4:30pm. Pa tur mayor cu ta acompaña bisti tapa boca ta na vigor. Fecha: 29 di MeiOrario: 9am te 12.30, incluyendo exposition.


text: Ta asina lamentabel pa mira con un politico cu tanto voto enves di a yuda su Pais den Parlamento, a opta pa sinta hunga atrobe cu e dolor di un Pueblo cu ta pasando den un pandemia. Cu tur su miles di voto, atrobe Mike ta opta pa gaña, manipula, crea odio y divicion. Biaha pasa el a demonisa BBO y awo e kier crea rabia riba e cortamento di gasto di AZV pa Aruba por cumpli cu condicion di Hulanda pa corta den gasto di salubridad pa por haya placa fia pa paga pa tene cupo di trabou na Aruba y pa por cubri cu necesidad financiero di full e Pais den e pandemia aki. Ata e prueba aki di e decicion di Conseho di Minister di Reino basa riba e conseho di CAFT pa corta den AZV. CAFT a conseha pa kita 5 miyon di e placa cu Aruba mester haya na juni 2020, ma Conseho di Minister di Reino a dicidi pa kita 5 miyon di AZV pa luna. Lesa pa bo mes con e cosnan ta hinca den otro pa bo no mester bay den duda of kere un hende cu su unico meta ta crea discordia.


text:
Edukashon i enseñansa di un mucha ta un tarea konhunto entre mayor i dosentenan. E bon relashon entre mayor i dosentenan lo yuda e yunan siña miho. Alabes nan lo sinti nan mas motivá i sigur di nan mes.
Djasabra último ‘Opstap Opnieuw’ tabatin e tayer titulá ‘Skol i Famia’. E aktividat a tuma lugá na Sentro pa Hubentut i Famia na Playa di 9’or pa 12’or.
Famianan ku ta partisipá den e programa ‘Opstapje’ i ‘Opstap’ por a kompartí i disfrutá huntu di e diferente aktividatnan ku a ser ofresé.
‘Muchanan ku ta bai skol nan mundu ta krese enormemente. E ta hopi importante pa muchanan haña un guia positivo i motivashon di mayornan na kas i dosentenan na skol. Esaki lo yuda muchanan desaroyánan idioma, abilidat pa siña i pensa, fortalesé nan motóriko fini i gròf, i desaroyánan área soshal emoshonal.’
Asin’aki Yùfrou Zulaika di Skol Amplio Papa Cornes, a kompartí informashon i tepnan balioso pa stimulá desaroyo di e yu. Alabes el a enkurashá mayornan pa keda tene kontakto ku skol regularmente.
Durante e mainta, mayornan i yu por a kompartí i krea obranan di man huntu ku lo yuda e yu mantene struktura na kas, rekonosé kolo, forma, sifranan. Asin’aki, mayornan por a pone na práktika e tepnan ku nan a haña durante e charla.
Sentro Hubentut i Famia i su programa Opstapje/Opstap ta gradisí un i tur ku a partisipá durante e tayer. Alabes ta felisitá e muchanan ku a kaba Opstap Opnieuw ku éksito.
Opstap Opnieuw ta un proyekto di Sentro pa Hubentut i Famia. E proyekto ta kai bou di guia di mamanan di bario, Jovianca Martis, Lu-Ann Engelhart i Arelis Goeloe, ku semanalmente ta hiba e tareanan pa mayor na kas. Mayornan na nan turno ta hasi e tarea ku nan yu (4 te 6 aña) tur dia pa mas o ménos 15 minüt. Asina mayornan por pasa tur dia ratunan plasentero i sigui desaroyo di nan yu djaserka. Señora Carla Oleana,trahadó Pedagógiko di e Sentro, ta kordiná e programanan Opstapje i Opstap.
Pa mas informashon, por tuma kontakto na telefòn 7157200 òf bishita nos Facebook page Shif Bonaire i Derecho di Mucha Bonaire.


text:
Brazil Taekwondo Stichting a tene su di dos reunion pa aña 2015.Posted: January 16, 2015 in Johnny Habibe
Diahuebs anochi Brazil Taekwondo Stichting a reuni hunto cu su miembronan y mayornan presente ariba e puntonan cu a wordo presenta door di e directiva na Centro di Bario Brazil.
Manera cu e aña a bolter training a ranca sali y e directiva tambe, pasobra e aña aki tin hopi proyecto cu tin cu wordo ehecuta. Door cu e puntonan aki tin pioridad a yama un reunion hunto cu e mayornan pa asina por informa e mayornan, pero atrobe ta 4 so a presenta cual ta di lamenta, pero tur cos ta sigui sigun plan. E prome cos cu a wordo presenta tabata e notulen di e prome reunion di aña y tur hende presente a lesa esaki y a bay acuerdo cune.
E reunion tabata tin 11 punto di agenda na unda cu a splica tur hende den cua direccion Brazil Taekwondo Stichting ta bayendo. Un di e cosnan cu tin hopi pioridad ta e calender di aña 2016. Pasobra kier laga print esaki na luna di Juni pa asina por cuminsa cu e benta di esaki trempan. Alberto Klabér a presenta algun potret cu a wordo saca caba y kier sigui saca potret tur e dianan nos dilanti pa asina keda cla cu e capitulo di calender.
Alberto Klabér a bin cu un idea pa e benta di calender y e mayornan a apoya esaki y ta solamente e atleta ta esun cu ta bende y por yega na remarke si pa gana pa aña 2016.


text:
Google a move €19.9 biyon mediante un compania ‘letterbox’ Hulandes na Bermuda na 2017, como parti di un areglo pa reduci su cuenta di impuesto stranhero, segun agencia internacional di noticia Reuters a reporta.
E cifranan ta bin di documentonan entrega na Camara di Comercio di Hulanda luna pasa. E documentonan ta mustra cu e suma movi a traves di Google Netherlands Holdings BV tabata como €4 biyon mas cu na 2016 y €5 biyon mas cu na 2015.
E compania en cuestion, cu no tin empleadonan y ta basa na e districto comercial di Zuidas na Amsterdam, ta wordo uza pa move entrada di regalia gana pago di Merca na Google Ireland Holdings. Esaki ta un afiliado basa na Bermuda, unda compania no ta paga inkomstenbelasting.
E strategia di impuesto, conoci como e ‘sandwich dobel Hulandes-Irlandes’ ta legal, pero Irlanda ta purbando pa elimina e acuerdo na 2020. Google a bisa Reuters den un declaracion cu e compania ta paga ‘tur impuesto cu mester paga y ta cumpli cu tur e leynan di impuesto den cada pais unda nos ta opera rond mundo’.
Hulanda actualmente no tin impuesto riba regalia, pero tin plan pa cuminsa cambia esaki como parti di un pakete di medida pa combati evasion di impuesto den 2021.
Como 10,000 compania ‘shell’ of ‘letterbox’ ta basa na Hulanda, y ta wordo uza principalmente pa move ganashi corporativo y sconde propiedad.
Google a uza su afiliado Hulandes pa move placa desde 2004


text:
Final A pa Elisabeth
Elisabeth lo landa e final di 50m liber
Elisabeth Timmer ta landa e final A na e Weganan di Asuncion 2022.
No obstanto cu e no a logra e resultado desea, ta den un final A mei mei di tur e landonan di taya Suramericano ta bisa tur cos di e speransa dentro di algun aña di nos landado femenino, Elisabeth Timmer. Nunca un landado femenino di Aruba a yega un final A den e weganan di Odesur.
Elisabeth tin hopi potencial y sigur nos lo wak esaki bek den e Weganan CAC San Salvador 2023.
Diaranzon Elisabeth a landa e final A den e 50m estilo liber unda ta landa un tempo di 26.16.
Pabien Elisabeth


text:
Buscando pa Aruba train cu team nacional di gymnasia di Colombia
ORANJESTAD, Aruba: E grupo di Avanse a bay representa Aruba na Colombia unda cu nan a logra diferente premio. Minister di Salud Publico, Cuido di Nos Grandinan y Deporte, Dr. Carlos A. Schwengle a tene un encuentro cu nan unda el a mustra di tabata orguyoso di nan logronan.
E grupo di Avanse a bay competi na Colombia den gymnasia artistico, cual esaki tabata e nivel di mas halto cu nan a competi na e momentonan aki. E atletanan a bay full bon prepara y nan a logra mas di loke nan mes a spera. Grupo Avanse a logra medayanan di oro, plata y brons, unda cu diferente atleta a logra esaki.
Prome cu e competencia grupo Avanse a train cu e team nacional di gymnasia di Colombia y esaki Minister Schwengle a haya ta algo sumamente bon. Ministerio di Deporte hunto cu COA ta stimulando e grupo y ta mirando cu si por bin acuerdo entre e team di gymnasia di Colombia pa asina nan por yega hunto y train. Esaki lo yuda cu e atletanan di Avanse lo train riba un nivel mas halto di e team di Colombia, unda cu e Avanse por siña di nan y eleva na nan nivel.
Minister Schwengle ta sumamente contento mescos cu e team di Avanse mes cu ta super contento cu nan logro. “Mi ta felicita e coachnan, e federacion di gymnasia di Aruba, e mayornan y tur cu a contribui pa asina e muchanan yega eynan”, el a bisa orguyosamente. Pero mas cu tur un pabien grandi na e muchanan pa nan disciplina y perseverancia. Cu ayudo di Lotto, Comision Subsidio, COA y tur boluntario cu ta yuda nos atletanan lo sigui subi di nivel cu nan ta actualmente.


text:
ORANJESTAD – Como parti di e Celebracion di dia Mundial di Turismo awe e varios partnernan den e industria aki tin un conferencia pa socionan local di e industria. A la ves esaki ta e apertura oficial di e conferencia Aruba Meets Europe cu ta conta cu participación di e socionan internacional. Tambe tin presente studiantenan di Unidad di Hospitalidad y Turismo di EPI y Facultad di Turismo di Universidad di Aruba. Tur esaki a inicia for di 8’or di mainta y ta sigui henter mainta na Aruba Marriott Resort.
CRUCERO
E unidad di crucero tin nan Cruise Symposium unda ta enfoca specificamente riba turismo crucero cu e meta pa hunto traha riba e calidad di servicio y productonan cu ya ta y cu ainda por wordo ofreci na nos bishitantenan. E parti di crucero ta cuminsa pa 1’or di merdia y tambe ta den e mesun hotel, esta Aruba Marriott Resort.


text:
Prome Minister Evelyn Wever-Croes: Reflexion: GOBIERNO TA GARANTISA CADA CIUDADANO CU ARUBA Y SU SALUD TA KEDA CENTRAL
Prome Minister Evelyn Wever-Croes:
Reflexion:
GOBIERNO TA GARANTISA CADA CIUDADANO CU ARUBA Y SU SALUD TA KEDA CENTRAL
Prome Minister a clausura e conferencia di prensa di Gobieno di Aruba dialuna anochi garantisando comunidad di Aruba cu den e siguiente fase cu nos ta den pa lanta bek riba nos pia, habri nos frontera, sigui traha pa lanta nos sectornan economico, Aruba y su salud ta keda central.
“Den e ultimo dianan aki nos ta siguiendo mundialmente e desaroyo di e crisis di COVID-19. Loke por constata ta cu no tin un manual pa cu esaki. Varios pais ta atende cu n’e na diferente manera y tin biaha nos ta compara y wordo compara cu otro paisnan. E ta dificil, Aruba tin un otro tamaño cu otro paisnan y Aruba tawata tin un otro strategia y e strategia awe ta loke ta defini y distingui nos di demas paisnan.
Na Aruba nos a tuma e decisionnan trempan y di tin e strategia di test agresivo y esaki ta locual a yuda nos pa nos a sali di e prome parti na un bon manera. Nos lo sigui cu e testnan agresivo aki. Na e momento aki nos ta pidi tur hende cu tin un sintoma pa porfabor yama bo dokter di cas pa haci un cita pa detecta si bo tin COVID si of no. Pasobra si no tin’e nos por rule e out pero si en caso tin’e pa nos isola e persona di biaha. Y esaki nos lo continua cu n’e, pasobra ta hopi importante pa asina nos drenta den e fase pa prepara pa nos habri nos fronteranan.
Tambe nos ta haña ainda e pregunta; pakico nos a habri nos fronteranan? Pues e contesta ta senciyo. Na Aruba nos no tin hustificacion mas pa no habri e frontera. Nos a domina e parti di e virus y e crisis. Aworaki nos tin varios luna na 0 caba y no tin hustificacion mas pa frena e desaroyo economico di nos pais. Principalmente nos kier lanta riba nos pianan bek y e unico manera pa haci esaki ta door di habri nos fronteranan.
Pero mi kier garantisa cada ciudadano di pais Aruba, den e fase aki caminda nos ta bay mira pa nos lanta bek riba nos pia, habri nos frontera, sigui traha pa lanta nos sectornan economico, abo y bo salud ta keda central. Esey ta e garantia cu Gobierno ta duna. Loke nos mester ta bo cooperacion pa atene bo mes na e regla di higiena, di laba man frecuentemente, tambe na e regla di distanciamento. Tene distancia di otro persona y si bo tin sintoma, yama bo dokter di cas pa haci cita pa haci e test. Si abo cumpli cu bo parti, nos ta cumpli cu di nos y asina nos lo hiba nos pais dilanti”.


text:
esta promé ku pandemia
WILLEMSTAD- 15 di yüni 2022 – Ofisina di Turismo di Kòrsou (CTB) ta raportá un kantidat di 35.813 turista di estadia pa luna di mei. Ku e kantidat aki, luna di mei 2022 a yega na 98% di e kantidat registrá na mei 2019 esta promé ku pandemia, na momentu ku un kantidat di 36.386 turista di estadia a keda risibí. Mei ta konosí komo un luna slo pero e prestashon registrá na luna di mei ta mustra klaramente ku Kòrsou su rekuperashon turístiko ta sólido. Di e 35.813 turistanan risibí, un total di 60% a bini for di Europa, 14% for di Nort Amérika, 15% for di Sur Amérika, 8% for di Karibe i 3% for di sobrá paisnan di mundu. Pa dia, un kantidat di 1.155 turista di estadia a keda risibí. Huntu e turistanan risibí na luna di mei a keda un total di 328.243 anochi riba Kòrsou.
For di Hulanda nos a risibí 18.868 turista, kual ta 20% mas ku na luna di mei 2019 esta promé ku pandemia. For di Alemania, 939 bishitante a keda risibí miéntras for di Bèlgika 659 bishitante a keda risibí. E kantidat di turista di estadia risibí for di Bèlgika ta 57% mas kompará ku mei 2019 esta promé ku pandemia na momentu ku un kantidat di 419 turista a keda registrá. E kresementu for di Bèlgika ta un efekto direkto di e buelo dos biaha pa siman ku Air Belgium for di Brussels. Di e turistanan europeo, 57% a keda den un ‘resort hotel’ (esta hotèl grandi, chikí i bùngalo) na luna di mei.
For di Estádos Unídos un kantidat di 4.761 turista a keda risibí na luna di mei. Pa loke ta trata Canada, e total di turista risibí na mei tabata 352. Pues total nos a risibí 5.113 turista for di Nort Amérika. Di e turistanan prosedente di Nort Amérika 68% a keda den un ‘resort hotel’.
For di region di Sur Amérika un total di 5.327 turista a keda risibí. Di e turistanan aki un total di 2.297 esta 43% ta prosedente di Colombia. Miéntras 740 esta 14% a bishitá nos for di Brazil. For di Sürnam 526 turista a keda risibí kual ta 10%. Un total di 55% di tur e bishitantenan prosedente di Sur Amérika a keda den un ‘resort hotel’. For di region Karibe, Kòrsou a risibí 2.738 turista di estadia na mei, primordialmente for di e paisnan di Karibe Hulandes.
Na luna di mei un total di 8 barku krusero a bishitá nos pais ku un total di 28.362 turista krusero.
Sifranan yanüari te ku mei 2022
Total Kòrsou a registrá 190 mil turista di estadia for di yanüari te ku mei 2022. For di Europa un total di 124 mil turista a keda risibí. For di Nort i Sur Amérika e kantidat registrá tabata respektivamente 31 mil i 21 mil turista. Nos paisnan bisiña den Karibe a sòru pa 9 mil turista den e periodo menshoná. E progreso pa yega bèk na e nivel di prestashon promé ku pandemia ta kanando den bon direkshon. Den e promé sinku lunanan di aña nos a yega na 93% di e kantidat registrá durante e promé sinku lunanan di 2019 na momentu ku Kòrsou a risibí 203.845 mil turista di estadia.


text:
Tur aña tin un team ta bin fo’i Hulanda y hunto cu specialista di Aruba ta yuda implanta, esta pone un horea bionico, cerca hende, vooral mucha, cu ta scucha cu un aparato di horea. Segun dr S. Cabenda, KNO arts, ta haciendo esaki desde 2012 caba. Durante e bishita aki a logra opera un mucha y tres adulto. Y intersante pa menciona ta cu un di e adultonan aki ta di Corsou. A opera un total di 50 pashent desde 2012, mita ta mucha y mita ta hende grandi. Y e tempo ey a cuminsa cu e muchanan cu tabata na Scol Scucha Nos (scol special pa hende sordo) y el a bay asina bon te cu e scol no ta existi mas. E muchanan awo por bay un scol normal cu yudansa, pasobra nan ta scucha.
A cuminsa, manera ya indica, dies aña pasa, na 2012. Y interesante pa menciona ta cu na 2007 a implementa e neonatale gehoorscreening, mescos cu tabatin na Hulanda. Tur baby di dos siman di edad ta haya un test di horea y si nan ta sordo, e ora por pone nan den e proyecto di implante p’asina nan por cuminsa scucha fo’i chikito caba y asina haya un desaroyo casi of igual na mucha cu por scucha bon, pero cu nan implante.
Segun prof dr. R. Stokroos, Hoogleraar KNO UMC Utrecht, e asociacion aki ya a bira un amistad cu un cantidad di persona riba e isla, ya cu a atende hunto un cierto cantidad di pashent. El a splica cu por mira bek riba bon resultado di esaki.
Profesor dr. Stokroos a splica cu mayoria biaha e cantidad di pashent ta cuater, un pashent sea fo’i Boneiro of Corsou y e resto ta for di Aruba.
Segun dr. Cabenda e pashent ta drenta un dia prome HOH, nan ta opera y e siguiente dia por sali fo’i hospital. Tres siman despues ta cuminsa cu e aparato cu lo bay riba e implante, pues cu ta comunica cu ne. Esey ta mas of menos e recuperacion y naturalmente cu ayudo logopedico, nan por yega na compronde bon cu e aparato.
Profesor dr. Stokroos a conta cu ela topa cu mama di un di e pashentnan cu a opera nuebe aña pasa y e por a mira e resultado di esaki, con e mucha por a crece cu tur e ayudo cu el a haya, entre otro na scol. E mucha riba su mes a desaroya bon, por comunica y esey ta duna un satisfaccion cerca e profesor, mirando cu por topa cu nan y cont’e con cos a bay despues di e procedura.
FIN


text:
Tidal lo saka album nobo di Prince.
Na 2019 ta sali un album nobo di Prince ku material ku no a keda publiká promé.
E produkshon lo ta optenibel via e servisio di ‘stream’ Tidal. Asina famia di Prince i Tidal, ku ta propiedat di Jaz-Z, a duna di konosé. Den e siman ku a pasa, wes a determiná ku no ta nesesario pa tin un kaso den korte riba ken tin e derechonan pa saka e materialnan di Prince. Den un komunikado ku nan a saka huntu, tantu famia di e artista komo Tidal a bisa ku pa e promé dos simannan, lo por skucha e album nobo solamente via Tidal. Despues lo lansa e produkshon mundialmente.
“Nos meta ta pa kompartí e músika di Prince ku su fanatikonan, manera Prince mes lo a deseá. Ku e selekshon di kansion ku lo sali riba e produkshon nobo, nos lo respetá e herensia i deseonan di Prince’, asina Jaz-Z a bisa den un promé reakshon.
Prince a fayesé dia 21 di aprel 2016, debí na un oferdosis di kalmante.


text:
“Ami ta un mama. Ami ta un maestro y ami tin hopi ex-studiante cu mester a lucha hopi duru mes pa caba scol y mucho hopi cu apesar di nan lucha, no a logra caba scol. E situacion den enseñansa awor aki ta mas preocupante cu nunca antes. Nos no por laga e situacion sigui bay fo’i man. Nos tin cu cambia e situacion den enseñansa awor, prome cu ta laat!”
Cu e palabranan inpactante aki señora Jarissa Dubero, juffrouw Ja, a introduci su mes ayera nochi den Cas di Partido, como candidato pa eleccion di 25 di juni awor, riba lista di partido AVP.
‘Juffrouw Ja’ no a sconde e frustracion cu e ta comparti cu su coleganan maestro den enseñansa, pa motibo di e maneho di e minister actual. Ela menciona cu e ambiente di trabou a bira asina malo den e ultimo añanan, cu tin maestronan hoben cu ta puntra pakico nan a bira maestro di scol, si nan no ta haya sosten y oido di e minister di enseñansa y e gobierno di Aruba pa educa nos muchanan.
E tabata un testimonio cu a gara atencion di tur hende y cu sigur lo haya continuacion durante y despues di e campaña pa eleccion. Sin duda e presentacion di Jarissa Dubero a capta nos atencion!
Ken ta Jarissa Dubero?
Jarissa Dubero ta un juffrouw di scol secundario hopi stima. Su nomber ta Jarissa Fabiana Dubero, cariñosamente yama JA of juf. JA. Juffrouw Jarissa tin 16 aña ta eherce e bunita trabou di maestro na diferente scol secundario.
El a caba su Bachelor den e materia di ‘BeeldVorm & Kunst’ na Hulanda. E ta un materia nobo cu ta ensera practica di diferente forma di arte. E forma cu juffrouw Jarissa ta duna su lesnan y su relacion cu su studiantenan a haci’e un maestro hopi stima y respeta.
Su mision ta pa trece e confiansa perdi bek entre minister, sindicato, fundacion-, departamentonan- y maestronan. E forma cu e kier logra esey ta door di stimula dialogo den tur sector y na tur nivel di enseñansa.
Su vision ta di un Aruba cu enseñansa bon cordina for di peuter/creche te na HBO/educacion profesional y superior. Tambe e ta kere cu enseñansa mester ta disponibel pa yuda hende siña cosnan nobo durante henter nan bida.
Esey no ta nifica cu nan mester bay scol henter nan bida, pero si cu nan ta sigui siña y desaroya nan mes pa nan keda envolvi den comunidad y capaz di yuda nan mes den tur situacion di bida.
Campaña, website y competencia
Jarissa Dubero su manera di campaña pa e eleccion ta diferente. Jarissa ta sigui educa tur hende. Tambe den campaña. Ariba su website por sigui diferente workshopnan informativo manera splicacion di diferente topico di nos politica, con pa anda cu budget y mas. Riba e website tin un competencia hopi creativo pa Aruba unda bo por participa y gana premio super bon.
Dicon a scohe pa AVP?
Juff Jarissa a scohe pa AVP pa e partido su trajectoria den historia di nos pais y pa e bon puntonan di enfoke den su programa nobo pa gobernacion di nos pais awor aki.
Puntonan importante manera: rescata y renoba ECONOMIA, rescata y renoba ENSEÑANSA, rescate di nos CUIDO MEDICO y fortifica nos RED SOCIAL. Y masha importante, e forma di goberna den DIALOGO y HARMONIA cu iudadanonan, organisacionnan y gremionan den nos comunidad.
Por haya sa mas di Jarissa Dubero y sigui su campaña door di subi un di e rednan social aki: su website www.Juf.Ja.com , su pagina di Facebook FB Juf. Ja of su pagina di Instagram insta juf.ja
Pronto lo por vota pa Jarissa Dubero riba lista di AVP!


text:
ORANJESTAD,Aruba
Diahuebs mainta, Minister di Transporte, Comunicacion y Sector Primario, sr. Chris Romero, a tene un reunion informativo cu e Directornan di e diferente Departamentonan cu ta cay bou di su encargo.
Den un ambiente cordial, e diferente Directornan a hiba palabra pa asina duna Minister Romero un actualisacion di e trabounan y avancenan cu ta tumando lugar den e diferente Departamentonan di Gobierno, cu ta resorta bou e maneho di Minister Romero.
Tambe, e diferente Directornan a presenta na Minister Romero e plannan cu ta den ehecucion caba den nan departamento pa cu aña 2020. Pero tambe a señala e retonan cu e departamentonan ta enfrentando y con ta actuando pa yega na un solucion positivo.
Un mainta sumamente positivo caminda Minister Romero a intercambia di idea y plannan cu e Directornan di Servicio Meteorologico Aruba (Meteo Aruba), Santa Rosa/DLVV, Direccion di Asuntonan di Telecomunicacion (DTZ), Direccion di Aviacion (Directie Luchtvaart), Direccion di Asuntonan Maritimo (Directie Scheepvaart), Departamento di Transporte Publico (DTP) y Inspectie Beveiliging Scheep en Luchtvaart (IBSL). Den transcurso di otro siman, e titular di e carteranan di Transporte, Comunicacion y Sector Primario lo reuni cu e Directornan di e empresanan estatal Setar NV, Telearuba NV, Arubus NV, Post Aruba NV y ANSA NV, pa asina ricibi nan respectivo actualisacion tambe


text:
Diadomingo awo, dia 20 di November ta Dia Internacional di Derecho di Mucha. Durante henter luna di november, ta pone extra atencion riba e derechonan.
Dia 14 di november ta dia mundial di Diabetes, p’e motibo aki, den colaboracion cu Instituto Biba Saludabel (IBISA) kier a enfoka riba Articulo 24 di e Tratado.
Sigun articulo 24 di e tratado di derecho di mucha: tur mucha tin derecho riba cuido di salud y suministro p’e tratamento di malesa y recuperacion di salud. Nos como cuidadano di Aruba, tin e obligacion como estado cu a firma e tratado, pa yuda realisa esaki pa e bienestar y futuro di nos muchanan.
Articulo 24 di e tratado di derecho di mucha ta menciona: Nos como estado tin e obligacion pa tuma e medidanan adecua pa combati malesa, desnutricion y mal alimentacion bou nos muchanan. Tambe den cuadro di cuido di salud di prome liña, door di entre otro aplica tecnologia disponibel y door di suministra cuminda cu suficiente contenido nutritivo y awa potabel limpi, considerando e peligernan y risico di contaminacion ambiental.
Ademas, articulo 24 di e tratado di derecho di mucha ta menciona: cu nos como estado tin e obligacion pa desaroya informacion tocante cuido di salud preventivo, guia pa mayor y facilidad p’e planeamento di famia. Aruba ta conta cu diferente organisacion manera Instituto Biba Saludabel y Activo (IBiSA), cu ta brinda nos comunidad e sosten y apoyo p’asina nos por bira un comunidad mas sano.
Articulo 24 di e tratado di derecho di mucha ta menciona cu nos como estado participante tin di tuma tur medida adecua pa elimina custumbernan tradicional cu ta dañino pa salud di e muchanan. Esey ta trabou di nos cada un como cuidadano. Ban educa nos muchanan for di chikito caba tocante e importancia di come salubabel y haci movecion. Ban preveni malesanan manera diabetes bou nos muchanan. Yuda nan haci e bon escogencia ora ta trata di co’i come y co’i bebe. E muchanan ta imita loke nan mayornan ta haci. P’esey, ban sea e bon ehempel pa nos muchanan.
IBiSA ta recomenda:
- Desayuna tur dia prome cu sali di cas.
- Come 2 fruta pa dia di diferente color.
- Come 3 cuchara (mita di bo tayo) di berdura pa dia.
- Bebe 6-8 glas di awa pa dia.
- Haci movecion por lo menos un ora pa dia.
Pa informacion of pregunta por acerca Fundacion Pa Nos Muchanan – Cumana 2
Tel: 5834247/5880856 – Whatsapp: 6998900
E-mail: [email protected] – Website: www.fpnm.aw


text:
“
Oficinanan di UNESCO Havana, Cuba y UNESCO Quito, Ecuador, sosteni pa oficina di UNESCO Kinston, Jamaica, den coordinacion cu tur oficina den region, a organisa un training online pa promove e uzo di e Manual di Training di UNESCO pa proteccion di Herencia Cultural Subactuactico (HCS) den Caribe y Latino America. E training a ser duna di mitar di augustus te fin di october y a consisti di 10 modulo. E tabata un training intensivo den Ingles y Spaño. Nobenta studiante di 28 pais di Caribe y Latino America a participa.
Reino Hulandes ta preparando pa ratifica e Convenio HCS di UNESCO (2001) fin di 2022. P’esey ta instrumental pa personal di MANA haya mas conocimento di kico tur e diferenteaspectonan di e proteccion aki ta encera. Cu e participacionexitoso, arkeologo Raymundo Dijkhoff (MANA) a haya mas conocimento pa contribui na maneho y conservacion di eherencia cultural subacuatico di Aruba.
E modulonan a trata entre otro: Contenido di e Convenio di UNESCO 2001, Tratamento y Conservacion di obheto y material arkeologico subacuatico como tambe Seguridad durantesambuyamento. Otro topiconan ta: Herment y Tecnica pa documenta arkeologia subacuatico, Tipo di construccion di botoy Funcion di Museonan pa Promociona y Divulga informaciondi HCS. E training tambe a enfoca riba e relevancia di HerenciaCultural Subacuatico pa promocion di Agenda 2030 di Nacionnan Uni pa Desaroyo Sostenibel.
Ademas di e charlanan online, studiantenan mester a procesainformacion riba nan mes y nan mester a entrega tareananindividual y tareanan den grupo. E tareanan entrega a hayacalificacion. Arkeologo R. Dijkhoff su resultadonan a sobresalientre tur e participantenan. E conocimento adkiri ta yuda MANA pa promove y salvaguardia Aruba su herencia cultural subacuatico, banda di Aruba su rikesa arkeologico terestre.


text:
Digicel ta sostené e proyekto di Art Rules.
Den e siman tras di lomba a duna inisio na e serie di tayernan di Art Rules pa hóbennan for di 13 aña. Durante 2 siman lo enfoká riba arte, baile, teatro, músika, skibimentu kreativo i kon pa traha di pelíkula. E hóbennan lo risibí lès dor di instruktornan profeshonal den kada área spesífiko. Digicel ta kontentu di por a kontribuí na e proyekto, ku ta kuadra perfektamente den e kampaña ku nan a lansa resientemente ‘Bring The Beat’ ku enfoke riba músika, baile i e fushon ku deporte. “Den Art Rules Curaçao tin tur e ingredientenan akí i kombiná ku e entusiasmo di e hóbennan, Digicel ta sigur ku e próksimo 2 simannan lo ta eksitoso”, asina Sharvelo Felomina di departamentu di merkadeo di Digicel Kòrsou, a bisa.
E hóbennan a keda ‘stylish’ uniformá ku nan T-shirt di Digicel durante e ‘kick-off’ ku a tuma lugá na Kurá di Arte. 130 hóben lo partisipá aktivamente na e workshopnan. Digicel ta kontentu di por a regalá 6 hóben nan partisipashon na e lèsnan di Art Rules. Digicel ta spera ku e hóbennan lo disfrutá di nan partisipashon, pero mas ku tur kos pa nan sigui desaroyá nan talento. Arte ta vehíkulo di ekspreshon i un hóben ku sá kon pa ekspresá su mes lo tin hopi benefisio den bida despues.


text:
Un tanker cu e nomber ‘President’ cu lo mester a sali di Venezuela rumbo Santo Domingo den oranan di mainta lo mester a laga parti di su carga Petro chemico basha den lama na parti west di e isla di Corsow despues di a confronta problemanan pa cu e navegacion.
E la yama Coordinatie Center di Kustwacht na Curacao y a raporta e derame na posicion 12°23.08 N – 069°14.80 W. E oilspill aki ta bezig ta drief direcion probablemente pa Aruba.
Kustwacht a bai den e area pa un vuelo di assessment, a informa Bureau Rampenbestrijding y Havenmeester di e situation. A monitoria e stroom di lama pa calcula area di impacto, pero no tawata tin indication cu lo e affecta e costanan di Aruba conforme modelonan di computer.
Te awe tardi 16.00 tawata falta data di e tipo di producto y cantidad di bari cu e barco President a dump West di Curacao. Mañan 19 maart 2021, lo bolbe scout e area noord di Aruba ariba lama.
Na tera lo monitor e costa noord di Aruba e siguente dianan door di differente departamento pa cu esaki. Si tin cualkier update BRA lo sa di informa prensa ariba e incidente aki pa cu e Spill rapporta door di e Barco Presidente.


text:
ORANJESTAD,Aruba
General Manager di Terminal di Energia Aruba, a duna un splicacion di e facilidadnan y con deteriora esakinan ta. TDEA ta actualmente responsabel pa e operacion di e terminal. Sr. Eddie Oduber a comparti informacion tocante e estado di e terminal na cual recientemente a wordo referi na dje.
A cuminsa cu e FP #2 cu ta uno importante pasobra eynan e barco cu ta trece fuel pa Aruba mester drenta. E barco por mara tanto na banda panort y na banda pazuid. Parti di e structura cu ta carga e load cu e barco ta eherce contra e pier claramente ta rekeri di mantencion urgente. Den pasado planes a wordo haci pa e mantencion debido pa garantisa e operacion di e pier, sinembargo pa diferente motibonan esaki no por a wordo ehecuta completamente. Loke si a haci ta mitigacion di e risiconan cu tawata tin na e momentonan ey pa por a sigui cu e operacion den un manera safe. Y asina e barconan por a sigui drenta y distribui e fuel manera mester ta.
Fenders ta un otro parti di e FP #2 cu ta hopi importante y cu mester atencion urgente. Eynan ta unda e barconan ta mara y e Fenders mester por acapara e load cu e barco ta pone contra dje. Nan tambe tin mester di mantencion mescos cu e structura en general. A haci trabou di mitigacion, pero e trabou di mantencion mes a wordo posponi. Na november 2019 a sosode un incidente na e FP #2 unda e barco mester a bin mara na dje a cay pa motibo di corosion. Pa tal motibo ey e parti nort ta for di servicio. E parti pazuid cu ta den miho condicion si ta den servicio y tur e barconan ta sigui descarga nan productonan eynan.
A enfoca tambe riba e structura riba nivel di awa di e FP #2 cu tambe mester atencion. Eynan ta unda tin support pa tur e Product Manifolds. Eynan tambe a traha riba cierto seccion pa mitiga e risiconan pero e trabou en general ainda ta pendiente. Otro parti di e refineria ta unda tin e diferente edificionan cu ta parti di e operacion y cu for di 2012 ta isola. Por wak claramente con tempo a causa deterioracion riba e edificionan. Cu esaki ta mustra cu mas hopi tempo pasa, mas hopi trabou lo mester haci pa por drecha tur cos.
Pa loke ta e Pipe Racks a splica cu aki ta unda cu e structura cu ta carga e tubonan di e refineria cuminsa haya corosion nan ta cuminsa faya cu consecuencia cu tur e tuberianan tambe por bin abou. Pa tal motibo tin tur e areanan di preocupacion cu baricade pa garantisa siguridad di empleadonan.
E seccion di Co-Conveyer di e Delay Cooker ya tin un parti di dje cu a faya caba y a bin abou. E carriage di e Conveyer System, diferente Beams & Braces cu mester carga e peso tambe ta den mal condicion y por collapse na cualkier momento.
Un otro area cu ya a experiencia fayo ta na e waf RB2 na zeewijk. Akinan e waf no ta wordo usa pa trece e productonan di fuel, pero e ta importante ora e refineria ta den operacion pasobra eynan ta unda ta importa e crudo pa e refineria por procesa. Tambe si tin tankinan cu ta huur, eynan ta unda cu e producto di e cliente ta drenta pa warda den tanki. Durante di december 2019 a haya un fayo riba e walkway di un di e seccion nan di RB cu consequencia cu esaki tambe ta for di servicio, pendiente reparacion.
Pa loke ta un di e unidadnan di utilidad, Desalinization Plant, cu ta idle for di 2012 por mira claramente tambe e marcanan di corosion dunando asina un idea di e condicion di e planta. Otro seccion nan manera e Tower nan die unidad nan di proceso tambe ta sinti tur e consecuencianan di corosion externo desde cu e refineria a baha na 2012. Ora a baha e refineria a hasi bon trabou pa proteha e parti interno di e unidadnan door di a flush nan. Pero e parti exterior dificilmente por a haci mucho mirando e localidad y e ambiente cu e refineria ta aden. Cu tempo sigur e structura lo tin consecuencia di corosion cu ta bay hiba na un scope of work mucho mas grandi si tarda e proceso pa drechanan.
Por ultimo a referi na e Hydrogen Plant como ejempel y por a wak un muestra di kico por ta e consecuencia pa e ekiponan y e estado degrada di e planta. Dus claramente mas tempo warda, mas atras e refineria ta bay.


text:
Parti di e grabashonnan.
ESTADOS UNIDOS – E abogado nan di un detenido na un prizòn di Georgia, kende nan a keda grabá pa kámara nan di seguridat risibiendo diferente sla na altura di su kabes i garganta na man di wardadó nan di prezu, a pidi pa kore ku e agente nan aki i pa detené nan. Esaki insistiendo ku e video nan ta mustra ku e tabata un maltrato inhustifiká.
Jarrett Hobbs, un hòmber di koló i di 41 aña di edat di North Carolina, a drenta den e prizòn di e kondado di Camden, na kosta di Georgia, dia 3 di sèptèmber, pa kargo nan di infrakshon di tráfiko i poseshon di droga. E video di seguridat di e anochi aki ta mustra Hobbs para su so na un sèl, promé ku sinku wardadó di prezu a drenta koriendo i rondon’é. Aki el a keda maltratá promé ku el a keda saká for di e sèl i mandá kontra un muraya.
Dos di e ruman muhé nan di Hobbs a uni nan mes na nan abogado nan den un rueda di prensa, den kua a indiká ku nan ke hustisia pa nan ruman.
E sheriff di e kondado di Camden, Jim Proctor, kende ademas ta supervisá sentro nan di detenshon i e Ofisina di Investigashon di Georgia, a anunsiá ku nan ta realisando investigashon nan separá.
E abogado nan di Hobbs ta puntra nan mes dikon e sheriff no a investigá promé, teniendo na kuenta ku e insidente ku Hobbs aki a keda registrá mas di dos luna pasá.
E kontenido di e imágen nan, segun registro nan di tribunal, e wardadó nan di prezu a drenta dia 3 di sèptèmber último den e sèl, paso Hobbs tabata batiendo e porta nan ku skòp i no a duna oido na òrdu nan duná na dje.
Durante mayoria parti di e video, Hobbs apénas ta keda mirá ya ku e tabata rondoná pa su agresor nan.


text:
Oranjestad, 12 september, 2020
Awe diabierna anochi Taskforce di Crisis Team a sali controla negoshinan den horeca y a bin topa cu situacionan na algun Bar cu no por permiti. Awor cu Covid-19 ta transmitiendo rond Aruba Taskforce cu awor ta conta cu mas personal ta haciendo controlnan pa proteha comunidad di mas contagio.
Awe nochi a sera; Charlies na Seru Patrishi y Yen Yen na Noord pa incumplimiento di protocol, a nota aglomeracion di hende y no ta cumpliendo cu e reglanan di protocol. Mas control lo sigui den dia y anochie riba mas negoshinan.


text:
Danki na kambio den e areglo di subsidio di NWO, Hulanda ta reforsá kolaborashon ku Karibe. Asina ministro Van Engelshoven di departamento di Enseñansa, Kultura i Siensia a anunsiá awe durante su bishita na Kòrsou. Danki na e kambio den e areglo, for di awor, sientífiko di institutonan di investigashon den parti karibense di Reino Hulandes ta bini na remarke pa finansiamentu di NWO. Ademas, pa medio di e programa di investigashon, NWO ta kontribuí na kontinuidat di e kampo investigativo.Sigui lesa “Mas finansiamentu posibel pa siensia Karibense”
Author: haicu
Kontinuashon di Programa Karibe ku dies mion di euro
Ministerio di OCW a disidí pa prolongá finansiamentu di e programa di investigashon Karibe. Durante di e sinku añanan binidero NWO por ekspandé e Programa Karibe ku dies mion di euro. Promé p’esei NWO ta bai traha un agenda di konosementu.Sigui lesa “Kontinuashon di Programa Karibe ku dies mion di euro”


text:
Den e dianan aki atrobe nos ta observa varios señal cu ta indica cu no tin un base di apoyo pa ehecuta e reformanan necesario pa fortifica nos economia y nos comunidad den varios aspecto importante. Entre otro esaki ta bin dilanti den e encuentro parlamentario na Hulanda, unda ta parce cu pa di tantisimo vez esnan reuni ta papia bay sin cu ta toca tera y mucho menos ta yega na consenso. Si acaso algun dia yega na un acuerdo, lo ta pa conclui cu ta ‘agree to disagree’. Y sigur ora cuminza papia di kico lo mester cambia den e Statuut, e diferencianan ta keda mes o bira mas grandi. Y esey den cierto sentido ta logico. Tin interesnan grandi pa defende di tur banda, loke ta haci cu sikiera mester yega na consenso tocante e cosnan basico. Y ta aki caba nos ta pega.
Kico ta e cosnan basico riba cual lo mester tin consenso? Uno, cu mester tin un consenso pakico nos ta den un constelacion cu yama Reino? Ora kier dicidi esey, mester corda cu ta nos, e islanan ta dicidi cu nos ta keda den Reino; Hulanda no ta bay saca nos, pasobra nan no por haci esey. Ta nos ta dicidi si nos ta sali, ki dia y con. Esaki casi 70 aña pasa, a conduci na e decision cu nos ta keda. Den e decadanan despues sigur tabatin politico cu a propaganda salida for di Reino, pero nunca nan por a logra un apoyo popular grandi pa esaki. Ta improbable cu esey lo ta e caso a corto plazo. Na modo di bisa: “Si e politico cu kier independencia no tin tino, anto gran parti di pueblo si tin.” En todo caso, esaki ta haci cu e cancha di wega pa e politico local ta hopi limita.
Con cu bo kier troce e palabra ‘autonomia’, e no ta bira ‘independencia’. Hopi ciudadano no tin problema cu esey, es mas, nan ta contento cu e autonomia ta implica cu tin un nivel di gobernacion den Reino, cu ta surpasa nivel y autoridad di e gobierno local. Gobierno di Reino no tin simplemente derecho, sino obligacion pa garantiza bon gobernacion y lo mester tin e instrumentonan di poder pa por actua. Esey no ta conta den caso di Reino Hulandes so, e ta conta pa tur structura cu ta surpasa nivel di gobierno local y hasta gobierno nacional, manera den e caso di Union Europeo.
Pero kico a cambia dentro di Reino cu den ultimo decada principalmente, ta ataca e papel cu Hulanda mester y ta hunga den Reino? Si nos contempla nos pasado, nos por observa cu na diferente ocasion gobierno di Reino a interveni, eherciendo su obligacion di garantiza bon gobernacion, entre otro na Sint Maarten. Tempo cu na Aruba na 1994 tabatin otro intervencion pa garantiza bon gobernacion, ni na Aruba mes no tabatin protesta, corda na e otro islanan. Principalmente a partir di e preparacionnan pa 10-10-10, cu a crea dos isla mas cu a haya nan autonomia estilo Aruba, a cuminza surgi un cuestionamento continuo di e corelacion di poder y facultad dentro di Reino. Cu esey nos kier bisa cu e cuestionamento ey semper ta negativo? No, semper cu tempo hende ta contempla cosnan un poco diferente cu den e temponan anterior y cambio por trece desaroyo positivo ta mas cu bonbini.
Sin embargo, ora nos ta papiando di e corelacionnan fundamental den Reino, eseynan no ta cambia. Semper e termino ‘autonomia’ lo significa un derecho di gobernacion propio, cu e debido supervision di e capa superior dentro di e constelacion di cual nos ta parti.
Awor, nos sa haya e comentario cu ‘ta e afan di Hulanda pa mete tur caminda ta stroba nos di eherce nos autonomia’… Esey ta un opinion cu dificilmente ta sustenta pa hecho. Ban tuma como ehemplo e situacion den cual nos ta actualmente: ta pasobra Hulanda gusta mete den nos asuntonan, cos a bay for di man cu awe nos tin un debe astronomico? Poniendo e parti un banda di e debe causa pa e crisis di Covid-19, no ta mal gobernacion di nos gobierno(nan) AUTONOMO a causa e desastre aki? Tin hasta bastante ciudadano cu ta haya cu Hulanda mester a asumi su responsabilidad hopi mas tempran den e proceso aki, pero kico a stroba nan? E actitud beligerante di nos politiconan cu tin e pretension cu nan no tin un poder superior riba nan, cu mester vigila kico nan ta haci, na nos nomber, como ciudadano Hulandes…
Y kico nos ta mira atrobe den e dianan aki? Cu practicamente no tin un base di consenso cu nos mester reforma y mehora nos gobernacion, pa nos mes bon. Casi tur partido ta grita di ta apoya e reformanan proponi pa Hulanda, pero basicamente no tin un voluntad politico pa ehecuta esaki. Y pa pone mas presion unda nan no tin razon, nos tin e tardanza grandi aki den ehecucion di e plannan acorda cu Hulanda. E wega aki lo continua te otro aña, ora mester yega na un areglo pa e placa fia di Hulanda. Anto e ora si nan mester haci ‘kwijtschelding’; lubida o gaña lubida con bon e cooperacion tabata? E ora si de repente nan no ta ‘colonizador’ malvado cu ta kita nos derechonan? Ki dia nos politiconan, den gran mayoria, ta ‘grow up’?


text:
Kralendijk – Carol Ott i Carl Rudnick ta keda honrá komo embahador nan di Boneiru. Señora Ott ta bishitando nos isla pa binti aña konsekutivo i ta risibi medaya di oro. Señor Rudnick ku trintidos aña di bishita ta keda rekonóse ku un plaka di platino. Ambos embahador a splika e rason pa bishita Boneiru anualmente ta debí na e mundu marino, hende nan amabel i e trankilidat ku e isla ta ofrese.
Seremonia di rekónosimentu a tuma luga na Sand Dollar Condominiums den presensia di Señora Rugia Abrahams i Morelia Evertsz di TCB.


text:
Pa cu luznan LED ultra moderno pa ilumina Palo Marga Raceway ParkĀ Ā Ā Ā Ā Ā
Den transcurso di siman Minister Endy Croes a reuni cu Aruba Motorsports Foundation. Presente na e reunion tabata presidente, sr. Joy Werleman y miembro di directiva, sr. Richard Every unda a dialoga riba e proyecto di luz pa Palo Marga. Ministerio di Deporte a inverti den e luznan LED cu a yega Aruba na comienso di luna y wordo mester instala. Minister Endy Croes a indica cu e deseo ta pa cuminsa cu ehecucion di e proyecto prome cu fin di aƱa. Ministerio di Deporte ta bay carga cierto di e inversion pa asina Palo Marga por haya su LED luznan ultra moderno, cu segun expertonan ta duna claridad na e salida, memey y final di pista. Nos ta sigui traha pa deporte na bienestar di nos pais, Minister Endy Croes a finalisa.


text:
Directie Natuur en Milieu kier informa mas tocante e significado di cambio di clima; con esaki ta tuma lugar, kico ta e consecuencianan y kico nos por haci na Aruba pa aporta na un reduccion di e efectonan di e fenomeno aki.
E terminologia cu ta uza, manera Carbon dioxide, fossil fuel, methane, nitrous oxide halocarbons (CTC’s, HFC’s, PFC’s), Sulphur hexafluoride, hopi biaha ta confundi hende, pero nan ta referi na e fenomeno mas tanto papia di dje rond mundo, cu ta cambio di clima.
Carbon dioxide ta keda produci ora uza fossil fuel pa genera energia y ora corta, rosa, kima y elimina gran cantidad di area (mondinan). Actividadnan humano tambe ta contribui na cambio di clima door di laga atras greenhouse gases (gasnan cu ta wanta calor di solo y ta causa un aumento di temperatura) den atmosfera. Otro actividad cu ta contribui na e fenomeno aki ta agricultura. Methane ta produci nitrous oxide den cantidad grandi y esaki ta keda emiti ora, por ehempel ta uza fertilisante. Cria di bestia ta produci 37% y 65% di e emision di methane y nitrous oxide, respectivamente. Aunke cu carbon dioxide ta e gas cu ta mas mal mira rond di mundo como e gas cu mas ta aporta na cambio di clima, e dos tipo di gasnan aki ta 30 biaha mas potente y daniño cu carbon dioxide.
Cambio di clima ta afectando e produccion di cuminda y e impacto lo ta devastador den fututo. Cambio di clima ta trece cune periodonan extremo, por ehempel periodo di secura cu lo aumenta, como tambe temporada di horcan cu lo bira mas y mas potente. Temperatura mas halto lo causa cu den e areanan unda poco awacero ta cay, lo bira mas dificil pa cria bestia y/of planta.
E datonan di United Nations ta sugeri cu mundialmente, mester reduci pa aña 2050, 80% di e emision di gasnan di greenhouse den paisnan desaroya, p’asina por keda bou di e average stipula di un aumento di temperatura cu 2 grado Celcius.
Halocarbons ta kimiconan artificial y e otro cu ta contene sulphur cu ta keda emiti door di proceso industrial. E cambio di clima lo tin un impacto riba e medio ambiente globalmente, incluyendo Aruba. En general mas liher e cambio di clima, mas halto e riesgo pa sufri dañonan. E cambio di nivel di lama ta proyecta di subi entre 9 pa 88cm pa aña 2100, causando inundacionan den areanan abou. Tin temporada cu e temperatura lo subi mas cu nos ta custumbra y lo tin riesgo mas halto di horcan y di mal tempo. E efectonan na caminda pa Aruba, cu awor caba ya nos ta experencia, ta inundacionnan. Esaki lo aumenta, si nos no haci nada cu e fluho di awa. Mal tempo, olanan tropical y e frecuencia, como tambe e magnitud di horcan lo aumenta. Consecuencia di esaki ta cu Aruba lo core mas riesgo, particularmente na unda a construi riba beach of na unda a kita matanan di mangel pa desaroya tereno. Temperatura lo subi y na unda tin mas construccion esaki lo aumenta mas cu na unda tin vegetacion.
Kico nos por haci localmente pa contribui na un reduccion di e cambio di clima:
• Spaar energia door di uza luz y aparatonan cu no ta uza hopi electricidad.
• Core auto cu ta uza menos gasoline (promove carpool).
• Come menos carni y mas berdura.
• Conserva mata local den bo cura, planta mata rond di cas.
• Refleha riba bo uzo di electricidad y reta bo mes pa reduci bo footprint pa e aña venidero.
Lo ta un bon idea pa calcula bo carbon footprint. Nos ta sugeri pa laga midi esaki pa medio di e carbonfootprint calculator. Adhunto por haya e link: https://footprint.wwf.org.uk/. Tambe e pagina ta duna algun tips con pa yuda reduci bo carbon footprint https://footprint.wwf.org.uk/tips
Directie Natuur en Milieu kier haci un yamada di urgencia pa nos como humanidad considera y haci cambionan necesario pa contribui menos na Climate Change. No ta importa con chikito nos Aruba ta, pero si cada un di nos haci algo, lo contribui grandemente na e reduccion.


text:
Publiká riba 04 Mart 2022
Willemstad – Resientemente kabinete di Minister di GMN dr. Dorothy Pietersz-Janga a hasi un rekorido i bishitá diferente kunukero aki na Kòrsou. Meta di e rekorido tabata pa skucha di e kunukeronan mes kiko ta e retonan ku nan ta keda konfrontá kuné pa produsí nan produktonan. Minister di GMN dr. Dorothy Pietersz-Janga mes no tabata presente, pero a keda remplasá pa hefe di su kabinete mr. Vanessa Elisa. Huntu ku kabinete di minister tambe tabatei presente Sekretario General di GMN drs. Sharlon Melfor, direktor di sektor di agrikultura Gabriel Murray Msc i kuater kolaboradó di AVB.
Kòrsou tin agrikultornan ku ta hasi uzo di e téknikanan di mas moderno pa produsí bèrdura sin hasi uzo di tera i tiki awa. Kòrsou tin kunukeronan tambe ku bastante área di kultivo ku produkshon basta grandi di entre otro tomati, peterseli i kòmkòmber. Un di e puntonan di atenshon mas importante ku kunukeronan ta menshoná ta ku mester tin un mihó kordinashon entre produkshon lokal i importashon. E falta di kordinashon aki ta pone ku regularmente kunukeronan mester tira hopi produkshon afó.
Ministerio di GMN ta bai evaluá tur e puntonan di atenshon pa trese alivio pa e sektor.


text:
Mi ke pa nos kòrda amor i fieldat di SEÑOR, su hazañanan famoso, tur loke SEÑOR a hasi pa nos i e generosidat ku El a demostrá Israel puramente pa amor i mizerikòrdia. Un siman bendishona y karga ku amor
Prov 30:5
Semper bai kada palabra di Dios a resultá di ta bèrdat, E t’un eskudo pa esnan ku skonde serka djE.Dios bendishona bo , un felis siman .
2 Timo 2:1
P’esei abo, mi yu, sea fuerte pa medio di e grasia ku Kristu-Hesus ta duna. ( 2 Timoteo 2:1) Un felis siman Dios bendishona bo.
Efes 1:3
Laga nos alabá Dios, ku ta Tata di nos Señor Hesu-Kristu! El a bendishoná nos, pa medio di nos union ku Kristu, ku tur benefisio spiritual di e regionnan selestial. Felis siman , Dios bendishona bo .


text:
Deskargonan
E wepsait di Fair Trade Authority Curaçao a wòrdu kompilá ku mayor efisiensia, kaminda e obhetivo di FTAC ta pa duna informashon korekto i aktual. FTAC no por garantisá ku e informashon ta korekto na e momentu ku e wòrdu risibí, òf ku e informashon ta keda vigente despues di sierto temporada di tempu. Pa e motibu ei bo no por derivá derechi na e informashon riba e wepsait aki. Si bo ke seguridat tokante di regulashon, desishon òf formulashon, e ora ei ta konsehabel pa konsultá e dokumentunan original bou di Publikashon òf manera nan ta wòrdu publiká den e asina yamá ‘Publikatieblad’.
FTAC no ta aseptá responsabilidat pa daño relashoná ku uso di e wepsait aki òf ku e falta di aksesibilidat temporal pa konsultá e wepsait aki. FTAC no ta responsabel pa kontenido di wepsaitnan na kua ta wòrdu referí of na wepsaitnan ku ta hasi referensha na e wepsait aki. Ni tampoko pa daño, di kualke índole, ku tin relashon ku rísiko mará na mandamentu di mensahenan elektróniko.


text:
“For our present troubles are small and won’t last very long. Yet they produce for us a glory that vastly outweighs them and will last forever! So we don’t look at the troubles we can see now; rather, we fix our gaze on things that cannot be seen. For the things we see now will soon be gone, but the things we cannot see will last forever.” 2 Cor. 4:17-18
Gradicimento Sonia P. Tromp y invitacion
*22-04-1962 – †22-06-2022
No tin suficiente palabra pa expresa con agradesido nos ta na tur esnan cu a demostra nos nan cariño y atencion na e momento di fayesimento y despedida di nos mama, wela, pareha, ruman, tanta, suegra, amiga y colega.
Un danki di curazon na tur famia, bisiña, amigo, coleganan di DIMP, ex-coleganan y conosirnan cu a mustra nos nan atencion pa medio di un bishita, jamada, message, tarjeta of krans. Nos a sinti con hopi Sonia tawata significa pa bosonan tur.
Un danki na Theo Zievinger pa e bunita ceremonia di despedida.
Na Luenne Gomez-Pieters y Jane Figaroa-Semeleer pa e bunita palabranan durante ceremonia di despedida.
Na Alexia Semeleer y Shirley Peterson- Semeleer cu a contribui na e bunita palabranan.
Na tur famia cu a draag bij den un of otro manera.
Na staff y personal di Aurora/Royal/Pray Funeral Home pa nan excelente servicio.
Na tur staff y personal di Cas di mi Chepa.
Na specialistanan y staff di B3 y A4 di HOH.
Alavez nos kier a invita un y tur pa un Santo Sacrificio di Misa diabierna 22 di Juli 2022 pa 6:30 pm na Misa Santa Anna na Noord.
Boso presencia lo ta altamente aprecia.


text:
DEN HAAG – Hulandesnan ku ta biba na Aruba, Kòrsou i Sint Maarten por vota pa un kolegio elektoral nobo pa Eerste Kamer riba 15 di mart 2023.
E kolegio elektoral aki ta duna nan un voto indirekto pa Eerste Kamer. Hulandesnan ku ke vota pa e elekshon aki mester a registrá promé ku 1 di febrüari. Esei mester a sosodé tambe si bo a registrá anteriormente komo votadó den eksterior pa otro elekshonnan.
Te ku awor votadónan pafó di Hulanda por a vota pa elekshonnan di Tweede Kamer i Parlamento Europeo. E elekshon pa kolegio elektoral ta un elekshon indirekto.
Si bo a yega di partisipá kaba na elekshon di Tweede Kamer òf elekshon pa Parlamento Europeo, bo ta haña un invitashon pa registrá pa e elekshon di kolegio elektoral. Otro personanan mester hasi nan petishon riba e sitio wèb https://www.denhaag.nl/nl/bestuur-en-organisatie/verkiezingen/kiezers-buiten-nederland.htm
Tur habitante di Aruba, Kòrsou i Sint Maarten ku un pasport Hulandes ta Hulandes. Pero pa por partisipá na elekshonnan na Hulanda bo mester kumpli ku sierto kondishonnan. No ta pèrmití pa bo ta inskribí na un munisipio Hulandes, bo mester tin 18 aña òf mas i bo mester a biba por lo ménos 10 aña na Hulanda. Si bo ta trahando na servisio públiko Hulandes òf bo ta pareha di un persona asina, bo por vota.


text:
Despues di tabatin e promé kasamentu sigí pa e promé risibmentu, dadomingu awor 5 di oktober 2014 pa 3or di merdia, Komunidat Katoliko Semper Uní lo selebra su promé boutismo bao di su Sto Sakrifisio di Misa den Michealkerk Hooghout 67, 4817 EA Breda.
Durante di e selebrashon aki Ocean S.M. Mathilda lo wordu batisa dor di pastoor Wiertz den un selebrashon special organisa pa esaki. “Koor Semper Uní” lo anima e servisio ku nan bunita kantikanan. Despues di misa tur fiel ta kordialmente invita pa huntu ku Ocean su mayornan i famia pa pasa bebe un kopi koffie, thee of punch ku algu di smaak aserka.
Pa bini ku transporte publiko, ta kwe Bus 1 (Heusdenhout via Lage Kant) na station i baha na bushalte Mgr. Leijtenstraat. Nèt den banda di misa. Pa esunan ku ta bini ku auto, tin sufisiente lugá gratis pa parker riba plenchi di misa.


text:
WILLEMSTAD – Un señora mester sinta un aña i mei, di kual nuebe luna kondishonal, despues ku a atrap’é na Hato ku kokaina den su kòrsèt. Esaki a sosodé na luna di sèptèmber, ora e kier a bula pa Bélgika.
Duana di Hato a sinti algu pisá na su kurpa ora ku nan a revis’é despues di e resonansia i asina a deskubrí e kokaina.
E señora a bisa e funshonario ku e no tabata sa ku tin droga den su kòrsèt i ora ku el a tende ku e no tin nodi di bisa nada el a hasi uso di su derecho di keda ketu.
Wes no a bai di akuerdo ku esaki i a dikta sentensia segun e eksigensia di Ministerio Públiko.


text:
Nativonan di Amérika
Indjannan[editá | editá fuente]
Siglo nan promé ku Cristobal Colon a deskubrí San Salvador na aña 1492 e indjannan aki tabata reino dje kontinente i di Karibe. Nan tabata sali foi parti sùit dje kontinente ku nan kanoa nan traha di tronkon di palu pasa tur e islanan den karibe i kisas bai te parti nort dje kontinente. Riba diferente dje islanan den Karibe a haya restu nan ku por a kompará ku restu nan ku a haya riba e kontinente, asina por a mira di kua kultura òf kua parti dje kontinente e indjannan tabata bini. Nan a funda nan kultura riba diferente dje islanan den karibe, riba e kontinente tabatin indjannan ku sivilisashon hopi haltu te awendia ta haya restu dje kultura nan menera Inka, Azteka, i Maya nan tabata traha tempel, kaminda, brùg den seru nan.
E pueblo tabata bon organisá i e indjannan tabata ebedesé nan rei i e hefe nan, E kolonialistanan oropeo-spaño no tabata interesá den bida i kultura dje indjannan, nan interes a bai solamente pa oro i plata k'e indjannan tabatin. E spañonan a preshoná e indjannan pa haya sa unda tabatin mas oro i plata. Despues nan a funda nan kultura riba e islanan i riba e kontinente, nan a destruí bida i kultura dje indjannan a laga nan traha komo katibu y hopi di nan a muri dje trabou pisá ku nan mester a hasi i di malesa nan ku tabata pega ku e Oropeonan a trese kuné i mal tratu ku nan a haya serka e kolonialistanan. Despues a bin paternan katoliko ku a kuminsa yuda e indjannan i a introdusí religion katóliko i a hasi nan kristian.


text:
Spaña a mobilisa preventivamente pa analisa 30 container di carni cu a yega for di Brasil, pa motibo di e scandal cu a cuminsa na Brasil tocante un proceso di falsifica varios corte di carni pa consumo humano, Ministerio di Sanidad a informa. E container tabata transporta carni di empresa manera JBS y BRF, empresanan cu ta envolvi den e supuesto corupcion ora cu nan a pone make up riba carni cu tabata putri pa asina por bende cu nan clientenan.
“E ministerio a intensifica su accion riba carni cu por bin for di Brasil y cu te awor ta bao un control sanitario. Ami no sa cuanto kilo di carni exactamente tabatin den e containernan pasobra ta diferente peso cada uno tin”, e vocero a bisa.
Desde cu polis di Brasil a revela un set up di corupcion, unda inspector sanitario tabata haya soborno pa asina autorisa e comercio di carni venci, varios pais a cera of restringi nan mercado pa producto di Brasil.
Tres dia despues di e scandal, 20 di maart, Union Europeo a solicita Brasil pa suspende exportacion pa 28 pais di e bloke Europeo pa cuatro empresa di freezer cu ta envolvi den e polemica.


text:
Dos persona a fayece despues di un explosion cu a provoca cu un edificio na e capital Español, Madrid. Un evaluacion a sugeri cu un fuga di gas a causa e explosion, asina a bisa alcalde Jose Luis Martinez Almeida.
Reportero ta bisa cu ainda tin candela paden di edificio (cu ta pertenece na e Iglesia Catolica) y ta keda na e centro di e ciudad. Tin ocho persona cu a resulta herida. Un hende muhe di 85 aña di edad y un hende homber a muri na explosion, segun informe.
Un di esnan herida ta den estado grave y a keda traslada pa hospital, segun autoridad. E ekipo di rescate a evacua mas di 50 persona for di un residencia di anciano na edificio di e zona di Puerta di Toledo na Madrid.
Cuatro piso di edificio a keda destrui na explosion, nan por a tende e explosion na varios area di e capital. E imagen comparti na medionan social ta mustra huma y resto di candela riba caminda.
Servicio di emergencia a bisa cu tin 9 ekipo di bombero y 11 ambulancia cu ta haya nan mes na luga y cu algun persona afecta pa explosion a keda atendi na e caya di Tolefo na e caminda unda el a pasa. E agente di polis a despeha na e area, cerando e trafico y peaton y a pidi residente local pa no acerca na e area.


text:
E tratado ta regla e dunamentu di asistensia hudisial den kasonan penal entre EAU i Reino Hulandes.
AMSTERDAM/WILLEMSTAD — E komishon fiho di Hustisia i Seguridat di Tweede Kamer di Hulanda lo trata e konseptonan di dos Tratado otro luna, ku e estadonan Emiratonan Arabe Uní (EAU) i Reino Hulandes a sera na Abu Dhabi dia 29 di ougùstùs aña pasá.
E reunion ta planiá pa tuma lugá den mèrdia di 1 di desèmber próksimo. Ta trata aki di e Tratado ku ta regla ekstradishon entre e dos estadonan ku Vigilante a publiká ayera tokante di dje, pero tambe e tratado ku ta regla asistensia legal (rechtshulpverzoek) entre e dos estadonan.
E tratado ta regla e dunamentu di asistensia hudisial den kasonan penal entre EAU i Reino Hulandes. E tratado ta pèrmití ámbos estado hasi petishon pa asistensia legal pa tur tipo di delito. Esaki por basta e investigashonnan solisitá ta sirbi e meta dje investigashon penal realisá den e estado ku a hasi e petishon, i semper si e investigashonnan aki ta posibel konforme e derecho di proseso penal nashonal. E tratado tin tambe komo ophetivo, hasi ku e koperashon entre e outoridatnan di EAU mas suave i rápido.
Raad van State di Reino ta señalá den su konseho ku e aprobashon di un tratado di asistensia legal komun ta presumí entre otro ku ta eksistí un konfiansa ku ta respetá e derechonan humano fundamental di e personanan buská den e estado ku ta pidi e asistensia legal. E konfiansa akí ta reflehá den e restrikshon di e revishon hudisial dje petishonnan di asistensia hurídiko individual. Pa e motibu aki ta importante pa gobièrnu evaluá kuidadosamente e situashon di derechonan humano den e otro estado, ora ku ta bai firma un tratado bilateral.
Ku mira riba e aprobashon parlamentario dje tratado, Raad van State a konsehá gabinete Rutte 4 pa ekspresá e konsiderashon akí den e splikashon di gobièrnu, esta e memorie van toelichting. E splikashon akí no tabata indiká ku a hasi e evaluashon akí. I ya komo ku lo por hasi preguntanan tokante e situashon di derechonan humano den EAU, Raad van State a konsehá pa pone atenshon den e splikashon na e situashon akí.
A base di e konseho di Raad van State, gobièrnu di Hulanda a amplia e splikashon ku un paragraf, ku ta kontené un bista mas serka tokante e base polítiko dje tratado. Minister di Asuntunan Eksterior di Hulanda Wope Hoekstra na Tweede Kamer: “A inkluí e paragraf akí tambe pa aklará mas tantu e nesesidat di un koperashon mas intenso ku paisnan pafó di Europa ku no ta EAU, pa kombatí krímen ku ta mina. E diversifikashon dje tipo di krímen akí ta rekerí un koperashon hudisial mas intenso ku EAU di loke ya ta posibel, pa ku e base dje tratadonan multilateral na kua ámbos paisnan ta forma parti.”
Segun gobièrnu Hulandes Raad van State ta pretendé den su konseho ku e splikashon di gobièrnu ta pone atenshon solamente na e sirkunstansia ku pena di morto i kastigunan korporal ta eksistí na EAU, i ku e tratado ta sòru ku por ninga ekstradishon si no por duna garantianan den e kasonan ku e kondena tabata pena di morto òf kastigunan korporal. “Gobièrnu ta pensa ku esaki ta demostrá ku a interpretá e splikashon i e tratado di forma demasiado restriktivo. A inkluí un paragraf den e splikashon tokante e aspektonan di derecho humano dje tratado. E paragraf akí ta splika kon e tratado ta relashoná ku e prinsipionan fundamental di derecho i e Pakto Internashonal di Derechonan Sivil i Polítiko.


text:
Den Haag- Entre 8 pa 11 di sèptèmber presidente Santhhoki di Sürnam lo bishitá Hulanda. Durante su bishita Santhoki lo tin kombersashon ku promé minister di Hulanda, Mark Rutte. Alabes Santhoki lo yin un oudiensia sera Rei Willem Alexander.
Durante e enkuentro ku Rutte, lo tin vários minister presente, ámbos di parti di Hulanda, komo di parti d Sürnam. Segun gobièrnu hulandes e kombersashonnan ku Sürnam lo tuma lugá de lus di e relashon spesial entre Hulanda i Sürnam i lasonan historiko entre e dos paisnan.
Foro
Djaweps dia 9 di sèptèmber Santhoki lo ta presente tambe na un foro Surnameo-Holandes di negoshi, huntu ku minister De Bruijn.


text:
E popular beisbolista Alex Rodriguez ta retirá.
E beisbolista dominikano Alex Rodriguez lo hunga su ultimo wega ku New York Yankees djabièrnè 12 di òugùstùs. Esaki Rodriguez i su klùp a informá durante di un rueda di prensa. E beisbolista, ku ta ser konsiderá komo un di e mihónan di tur tempu tabata tin un kòntrakt mionario ku Yankees te 2017. Probablemente Rodriguez di 41 aña, debí na su popularidat, lo sigui komo konsehero, awor ku el a pone un fin definitivo na su karera. "Esaki ta un dia difisil', A-Rod a bisa durante e rueda di prensa. "Mi stima e deporte akí i mi stima mi ekipo i awe mi ta tuma despedida di tur dos. Mi ta’tin 18 aña dia mi a kuminsá den e kompetensianan. Mi kier a yega liganan grandi.'
Rodriguez a bati te ku awor 3114 hit i 696 homerun den su karera. Na 2009 Rodriguez tabata den publisidat na momentu ku a bira konosí ku e la logra su prestashon ku uzo di doping. Durante di un entrevista ku ESPN e la admití ku entre 2001 pa 2003 e la hasi uzo di stèròids. A suspendé na 2014 pa 162 wega debí na uzo di ‘doping’ un aña prome.


text:
Alicia Blonk LL.M.
Alicia Blonk, durante su estudio, a traha dos aña largu na Ministerio Públiko a Hulanda i después di esaki un aña mas komo hurista na Hulanda i na Kòrsou. Na aña 2011 el a risibí su titulo di Master den Lei Hulandes na Skol di Lei di Universidat Erasmus di Rotterdam, ku spesialisashon riba e area di derecho penal. For di aña 2011 e ta trahando komo abogado na Reino Hulandes Karibense. Den su trabou diario e ta atendé tur tipo di kasonan, sin embargo e ta spesialisá den derecho familiar i derecho penal. E ta dominá e idiomanan: Hulandes, Ingles Papiamentu i Spaño.
Triple A Attorneys
Konosementy, eksperiensia, dedikashon i integridat ta e kuater puntonan di lansa di Triple A Attorneys. Esaki ta konta riba e arena huridiko, pero tambe pafó di esaki, ya ku nos abogadonan di Triple A Attorneys ku sumo plaser ta pensa huntu ku b opa yega na solushonnan praktiko i benefisioso p’abo. Bo por spera di nos Abogadonan Triple A, ku nos lo bringa pa e miho resultado p’abo.
Tur nos abogadonan di Triple A Attorneys ta miembro di Balie di Korsou i Orden di Abogadonan i komo tal, nan ta kualifiká pa praktiká lei den territorio di Karibe Hulandes: Aruba, Boneiru, Korsou, Saba, Sint Eustatius i St. Maarten (Anteriormente Antias Hulandes).
Triple A Attorneys ta duna servisio na kompanianan, gobiernnan i personanan particular riba tereno local i internashonal. Triple A Attorneys ta hiba un praktika legal amplio i ta spesialmente aktivo riba e tereno di solushon di konflikto, lei empresarial, lei finansiero i fiskal.


text: Diabierna merdia a drenta informe di cu hobennan ta coriendo riba bicicleta den un forma irresponsabel banda di scolnan na Klip y Mon Plaisir, mesora a dirigi patruyanan na e sitio. Banda di Mon Plaisir mes a topa cu e hobennan aki riba bicicleta y a core cu nan. Polisnan a core cu nan pero ora polis a bira bek a topa cu nan ta core den verboden. Awendia ta masha hopi hende ta core den verboden cu bicicleta pa corta caminda. Hopi aña atras polis tabata actua contra bicicleta cu ta core den verboden. Awendia ta tolera esaki demasiado. Sinembargo e cantidad di hoben riba bicicleta causando molester den trafico a bira dimas. Den e caso specifico aki no por bisa cu esey tabata e caso. Pero ora polis a topa cu nan bek bandonando e area den verboden a stop nan y a kita nan bicicleta. Ambos hoben a keda na pia. A busca pickup di Polis pa hiba e bicicletanan warda. Djey a keda di regla pa asina nan bin busca esaki bek. Dimes e hobennan no a keda contento. Despues a topa otro hoben mas den cercania y e tambe Polis a atende cune den e accion contra hobennan riba bicicleta.


text:
> Dit rapport is ook beschikbaar in het Nederlands
> This report is also available in English
Hóbennan di Hulanda Karibense ku ta lanta den pobresa hopi bia ta resultá den un sírkulo visioso di problema. Pa kibra esaki, un enfoke integral urgente di pobresa bou di e hóbennan aki ta nesesario.
Esaki Nationale ombudsman i Ombudsman pa mucha ta rekomendá den e rapòrt konhunto ‘Ta relevante unda bo kuna a para’. For di e investigashon, ku ta dirigí na pobresa bou di hóbennan di Hulanda Karibense, ta sali ku hopi hóben ta eksperensiá opstákulo serio ku ta stroba nan di sali for di pobresa. Esaki ta hasi e transishon pa madures difísil.
Margrite Kalverboer, Ombudsvrouw pa mucha: ‘Hóbennan ku lanta den pobresa hopi bia no ta eksperensiá un problema so, sino un skala di problema riba diferente tereno. Nan ta haña nan den un patronchi di ripitishon ku ta sigui di generashon pa generashon. Ta importante pa kibra esaki.’
Reinier van Zutphen, Nationale ombudsman: ‘E seriedat di e problemátika di pobresa ta pidi un intervenshon pronto. Kolaborando integralmente, riba término kòrtiku mester tuma paso den e kombatimentu di pobresa. Mester kibra e sírkulo visioso di pobresa pa asina hóbennan di Hulanda Karibense haña e oportunidat di sali for di pobresa.’


text:
Biahando pa Brasil? Proteha bo Salud
Copa Mundial di futbol di FIFA ta dilanti di porta y ta den cuminsa. Hopi hende ta biahando pa Brasil pa presencia e evento aki cu ta cuminsa dia 12 di juni venidero y ta culmina dia 13 di juli. Durante e evento aki lo tin un multitud grandi di hende di diferente nacion, region y cultura. Esaki ta trece cune un riesgo pa adkiri un enfermedad contagioso durante di e bishita na Brasil y propaga esaki na regreso pa nos pais.
Como tal Departamento di Salud Publico ta recomenda tur persona cu ta biahando pa Brasil pa por fabor tuma contacto cu Seccion di Malesanan Contagioso (Dienst Besmettelijke Ziekten), telefon 522-4222, pa asina haya informacion tocante e vacunanan cu ta esencial pa tuma.
Vacuna mandatorio ta pa Keintura Geel (Gele Koorts).
Ta recomenda pa tuma vacuna MMR cu ta contra Sarampi, Rubella (Rodehond) y cacheton y vacuna contra griep.
Tambe ta importante pa tene cuenta cu consumo di alimento y awa cu por causa entre otro enfermedad manera Hepatitis-A y diarea. Uza awa portable (den boter).
Evita pica di sangura door di cubri cuero exponi, uza repelente contra insecto, permanece y drumi den cambernan cu airco of cu screen dilanti porta y bentana y uza musketero si ta bay drumi pafo. Esaki pa proteha bo mes contra e.o Keintura Geel, Dengue etc.
Evita infeccion transmiti sexualmente, uza condon.
Proteha bo mes contra e efectonan di calor. Deshidratacion y otro complicacion relaciona cu calor ta comun durante sorto di evento aki. Bebe suficiente awa portable y uza proteccion contra solo.
Laba bo mannan frecuentemente cu awa y habon.
Na momento di regresa Aruba ta hopi importante den caso cu bo haya keintura, diarea of algun otro problema di salud pa tuma contacto mes ora cu bo dokter di cas of DBZ.


text:
Corte a haya Jairo Lesire culpabel di a tira direccion di un persona y durante cual acto, un bala a alcansa e victima na cachete. Pa e echo aki e lo bay sinta cinco (5) aña den KIA. A trata su caso algun siman atras, unda e hoben aki di 21 aña a nenga di a actua intencional y a admiti cu e ta cana cu e arma debi na menasa ricibi ultimo tempo. Tur esaki a sosode e aña’ki, dia 13 di februari dilanti Blue Moon na Tanki Leendert. E tabata e periodo cu polis a haya nan mes confronta cu diferente caso di losmento di bala.
Tambe el a wordo haya culpabel di posesion di arma di candela carga. Hues a comparti pensamento di fiscal, cu e pruebanan ta suficiente pa declara Jairo culpabel di intento di asesinato y di posesion di arma di candela. Hues a bisa cu a uza declaracion di e victima y otro testigonan ocular, cu na e sitio no a nota cu e victima tabatin un problema cu e acusado. A tum’e na malo cu e tabata tin un arma di candela den su auto, pues coriendo rond cu esaki. Y esaki ta un peligro, manera cu a sosode den e caso trata.
Na momento cu e victima e bini na su auto, e homber Jairo a dicidi pa pasa man cu e arma y los tiro riba e homber W. Un bala cu danki Dios no a alcansa e victima na un area cu por tabatin consecuencianan hopi mas grandi. Den e sucedido na februari, e bala a alcansa e victima na su cachete pa despues pasa bay pega den su nek. Tabatin un chens grandi cu cos por a bay fout den e sentido cu W. por a perde su bida.
Pa un relato mas amplio, lesa TREMPAN.


text:
Publiká riba 02 Òktober 2022
Willemstad – Minister Charles Cooper huntu ku Servisio pa Obra Públiko (OW) ta informá ku trabounan di mantenshon ta bai kuminsa riba Weg naar Westpunt for di St. Cruz te ku Lagun.
Trabounan ta inisiá riba djaluna 3 di òktober 2022 i lo tin un durashon di mas o menos 2 siman i mei. E kontratista Ortela Schoonmaakbedrijf en General Contractor lo drecha e kaminda mirando ku esaki ta den un mal estado.
Durante ehekushon di e trabounan, lo sera e kaminda di St. Cruz na altura di Hòfi Mango te ku Lagun. Pa e bishitantenan di playa Lagun, Kenepa, Jeremi, i bisendario, lo desviá tráfiko via di otro partinan di Weg naar Westpunt. Lo tin bórchinan ku lo indika esei.
OW ta pidi pa tur outomobilista kore ku koutela i ta gradisí adelantá pa e komprenshon.


text:
Kralendijk – Últimamente tin sierto desaroyonan den aparato gubernamental den kua ta tuma desishonnan sin konsulta ku sindikato. Den tur silensio i sekresia ta tuma desishonnan ku kisas no ta na bienestar di e klase traha do i sigur no na benefisio di e empleado públiko. Ta trata aki tambe di kompanianan di gobièrnu. Nos mester trata na pone nos hendenan mes na promé lugá i no habri kaminda pa un invashon di ekspertonan djafó, pero krea ekspertonan na kas mes dor di eduká i halsa nivel di nos mes hendenan.
ABVO tin tur atenshon i ta vigilá ku wowonan di falki pa derecho di su miembronan no wòrdu trapa. GOBIERNU no por hasi i deshasí sin mas i pone pan di nos hendenan na peliger pa fasilitá i akomodá hendenan ku ta bula bin bin djòdjò. ABVO ta pidi su miembronan pa ta atento i pa nos no aseptá niun chanchuya i habri espasio pa krea mas pobresa riba nos isla. ABVO sigur lo no sinta man krusa i laga desishonnan kai ku no ta na fabor di e klase trahadó lokal. ABVO ta kompilando tur informashon pa informá su miembronan. Lo fiha un posishon i pa wak ki paso ta bai tuma pa evitá ku nos isla ta bai den man di otronan.


text:
Diadomingo 12 di juni e comunidad Filipino a celebra Dia di Independencia di Filipina. Den cuadro di esaki, e comunidad Filipino a organisa un ceremonia pa celebra e libertad cu e comunidad a lucha p’e. Prome Minister Evelyn Wever – Croes a hiba palabra na e ocasion, reconociendo e contribucion di Comunidad Felipino na Aruba y felicitando e grupo riba nan fecha di aniversario di independencia.
Prome Minister a inicia su discurso reconociendo e diferente generacionnan di comunidad Filipino cu tin na Aruba.
“Un grupo di ciudadano respectuoso, cu ta traha duro y cu ta sernan humano bunita, paden y pafo. Ademas, ta trata di un grupo di ciudadano cu a bandona nan famia, nan pas y nan cas, y a haci di Aruba nan hogar, estableciendo nan mes aki na Aruba y contribuyendo na Aruba su economia. Especialmente den sector di construccion y tambe den area di cuido medico.
Den nomber di henter comunidad Arubano y Gobierno di Aruba, mi ta extende e mas sincero palabra di aprecio pa tur boso esfuerso, sacrificio y sosten brinda na henter nos comunidad. Aruba ta boso cas, leu for di cas. Y como lider Arubiano, manera Betico Croes a yega di bisa: Arubiano no ta solamente esnan cu a nace na Aruba. Arubiano ta tur esnan cu a bandona nan pais y haci Aruba nan cas.’
Premier Wever – Croes a termina haciendo uzo di e momento pa reconoce tur e personanan cu tabatin e curashi pa a lucha pa e libertad di Filipina. Ademas, a gradici henter e comunidad Filipino cu durante periodo di Covid tambe a traha duro y contribui, pa Aruba sali for di e crisis. “Aruba ta recuperando danki na tur cu ta biba aki na Aruba. Danki y Masha Pabien / ‘Pagbati’, Prome Minister a conclui.


text:
ORANJESTAD – Recientemente Minister di Enseñansa y Deporte Endy Croes a realisa su prome bishita di trabou na JFK Education Center y cera conoci cu e diferente departamentonan manera entre otro; Directie Onderwijs, Inspectie Onderwijs en Bureau Leerplicht, DUOS y DPS tur cu ta resorta bou Ministerio di Enseñansa.
“Tabata un dia hopi fructifero, nos a ricibi excelente presentacion di cada departamento, unda nan a duna informacion, expresa nan preocupacion y cambionan cu nan lo desea di mira pa futuro pa asina hunto nos traha pa un mihoEnseñansa pa Aruba”, e mandatario a expresa.
Minister Endy Croes a sigui bisa nos ta priminti si tin e parti financiero pa carga esaki, di cada departamento nos lo percura pa cada prioridad nos inverti energia y tempo den nan, unda tin hende contento ta traha pa un meta, Aruba ta wordo sirbi na final.
Despues di e mainta di presentacion Minister Endy Croes a bishita tur departamento y oficinanan hunto cu parti di ekipo di Ministerio di Enseñansa y Deporte pa saluda tur e empleadonan cu ta traha hopi duro den enseñansa. “Mi a expresa mi gratitud y nan por conta cu mi sosten pa cu enseñansa”, e madatario a enfatisa. Minister Endy Croes a sigui bisa; nos tur tin e mes un meta comun esta un miho calidad di enseñansa, nos tur kier brinda tur mucha na Aruba e oportunidad pa cu enseñansa, nos tur ta papia di “lifelong learning” pues no laga nos cana nos so riba diferentre ruta. Un pais cu ta educa por ta sostenibel pa futuro, por brinda oportunidad pa cada conciudadano. Un pais cu no percura pa su yiunan ta educa, bo lo termina ta inverti den problemanan social na final di dia.
Como un bon “team player” cu mi mes ta, tur lo ta mi consehero bayendo pa dilanti. Ban trece e sinergia y positiv ban busca e caminda memey pa hunto nos aporta y logra nos obhetivonan den temporadanan dificil kisas nos dilanti, e mandatario a expresa. Pero nos muchanan y nos hobennan cu merece educacion nunca lo por wordo perhudica nos ta para pa esaki.
Nos ta para pa traha den ekipo, nos ta para pa scuha tur conseho, y nos ta para pa ta e diferencia pa un miho Aruba.


text:
-
Kumpra responsabel durante di Black Friday
- November 21, 2022
- Posted by: FPK
- Category: Komunikado di prensa
Black Friday ta un tradishon merikano ku ta tuma lugá e djabièrnè despues di ‘Thanksgiving’, dia di yama danki. Black Friday a bira sumamente popular no solamente na Merka pero na diferente otro parti di mundu tambe. Asta ta duna e dia aki liber pa asina e personanan ku ke por bai hasi nan kompra.
-
No tin diferensia grandi den preis di produktonan alimentisio entre supermerkadonan
- October 31, 2022
- Posted by: FPK
- Category: Komparashon di preis, Komunikado di prensa
Fundashon pa Konsumidó ta hasi komparashon di preis na diferente establesimentu pa asina publiká esaki. E meta prinsipal ta pa informá e konsumidó unda tin e mihó surtido di produkto i tambe e mihó preis pa asina e konsumidó por hasi un eskoho responsabel na momento di hasi su kompra. Na e okashon aki e
-
Fundashon pa Konsumidó ta selebrá 47 aniversario
- October 17, 2022
- Posted by: FPK
- Category: Komunikado di prensa
Fundashon pa Konsumidó ta un organisashon independiente ku a lanta dia 17 di òktober 1975 ku e meta pa sali na interes di e konsumidó i alabes empoderá e konsumidó pa e sali pa su derechinan. E enfoke di Fundashon pa Konsumidó ta eduká i informá e konsumidó pa asina e por hasi mihó eskoho.
-
Enkuesta di Seguro di entiero i funerario
- September 5, 2022
- Posted by: FPK
- Category: Komunikado di prensa
Fundashon pa Konsumidó ku Enkuesta tokante Seguro di entiero i funerario Un di e tareanan di Fundashon pa Konsumidó ta pa hasi investigashon di merkado. Investigashon ta un parti importante di nos trabounan. Un di nos metanan ta pa informá komunidat ku informashon konkreto i basá riba echo. E investigashonnan ku mas ta resaltá ta
-
Komparashon di preis: produktonan di botika 2022
- August 31, 2022
- Posted by: FPK
- Category: Komparashon di preis, Komunikado di prensa
Resientemente Fundashon pa Konsumidó a anotá i kompará preis di produktonan ku mas e konsumidó ta kumpra na e diferente botikanan aki na Kòrsou. Ku esaki nos ke yuda e konsumidó pa hasi su eskoho di forma mas konsiente. Saliendo for di e punto di bista ku mayoria konsumidó ta kumpra nan produktonan di higiena
-
Fundashon pa Konsumidó ku un interesante seminario titulá ‘Fair Digital Finance’
- August 1, 2022
- Posted by: FPK
- Category: Komunikado di prensa
Fundashon pa Konsumidó ta den full preparashon pa organisá un tremendo seminario tokante “Fair Digital Finance. Durante di e seminario aki ekspertonan lo interkambiá informashon i asina huntu nos desaroyá i krese di un forma hustu i sólido den e area aki. E manera tradishonal pa duna servisio finansiero ta kambiando. Instansianan finansiero manera entre
-
Lista di anotashon di preis pa BACK TO SCHOOL
- July 21, 2022
- Posted by: FPK
- Category: Komparashon di preis, Komunikado di prensa
Falta poko pa “Back to School” I manera ta e kustumber Fundashon pa Konsumidó den kolaborashon ku Ministerio di Desaroyo Ekonómiko ta publiká e preisnan di e diferente establesimentunan ku ta ofresé material pa skol pa asina mayornan por tin un mihó bista unda ta kumbiní pa kumpra. E anotashon di preis aki a keda
-
Komunikado Entrega di Sertifikado Fundashon pa Konsumido
- June 22, 2022
- Posted by: FPK
- Category: Komunikado di prensa
Djasabra último 18 di Yüni 2022 Fundashon pa Konsumidó a otorgá sertifikado na e promé grupo di kursista ku a partisipá na e kurso di presupuesto “Ku Bista riba Kada un Depchi”. Nòrmalmente e kurso di presupuesto aki ta tuma lugá den luna di Sèptèmber pero den kuadro di e kampaña Informá I Konsientisá nos
-
Komparashon di preis di karni, galiña, belèg, fruta i berdura.
- June 14, 2022
- Posted by: FPK
- Category: Komparashon di preis, Komunikado di prensa
Fundashon pa Konsumidó a hasi komparashon di preis den e kategoria di karni, galiña, belèg, fruta I berdura . Esakinan ta produktonan esensial na momento ku e mayoria di konsumidó ta hasi su kompra. Pues e komparashon di preis aki ta unu sumamente interesante. Pa e komparashon di preis aki a selektá un kantidat di
-
Komparashon di preis MEO minimarket prome siman di aprel
PV-MEO-minimarket-1-ste-week-april-1Download
- April 21, 2022
- Posted by: FPK
- Category: Komparashon di preis